Zikir yang diajar Nabi Muhammad SAW adalah paling afdal

MUNCUL baru-baru ini isu di media sosial berkenaan zikir yang diajar Nabi SAW dan zikir yang diajar tok guru-tok guru tertentu.

Saya berpandangan seperti berikut:

1. Zikir merupakan tuntutan umum yang tidak spesifik kaifiyatnya, yakni kaifiyatnya bukan seperti solat, puasa dan zakat. Jadi oleh kerana ia merupakan tuntutan umum, selagi mana ia tidak bercanggah dengan landasan syariah selagi itu ia diterima.

2. Saranan Rasulullah SAW terhadap zikir tertentu dan sebahagiannya dengan bilangan tertentu adalah saranan terbaik yang selayaknya diambil berat dalam amalan seharian seseorang muslim. Ini tiada perbezaan pendapat terhadapnya.

3. Dalam menanggapi perihal zikir ini, sebahagian ahli ilmu atau ahli bidang membina satu peta jalan tertentu bagi seseorang yang sedang melalui satu perjalanan tarbiyah dalam mendidik jiwanya.

4. Konsep ini yang mungkin kita boleh sebut konsep pembelajaran yang berfasa yang dibina oleh para ulama dalam menanggapi hakikat sebenar zikir yang memberi kesan kepada hati, khusyuk, membasahkan jiwa dan menjadikan zikir sebagai suatu kebiasaan seseorang.

5. Seperti mana para fuqaha menulis kitab fiqh, para ahli hadis menghimpunkan hadis, semua itu adalah suatu inisiatif terpuji bagi memastikan umat ini benar-benar melalui suatu jalan yang benar, dalam mengikuti Rasulullah SAW. Demikian juga para ahli bidang tarbiyah jiwa membentuk suatu perjalanan khusus dalam menanggapi pembinaan jiwa yang benar dan sempurna.

6. Sekiranya umat ini dibiarkan sahaja dengan hadis-hadis yang dihimpunkan, dengan harapan mereka akan menjadi macam sahabat RA dalam menanggapi saranan Rasulullah SAW, nescaya mereka akan sesat barat dan akan juga menulis dan mencipta suatu kaedah yang lain untuk menanggapinya. Sebab itu kita pada zaman kini perlu memahami hadis selepas memahami fiqh, bukan sebaliknya. Ini kerana memahami hadis memerlukan suatu ‘kefahaman fiqh yang jelas’ supaya hadis-hadis yang dibaca diamalkan dengan baik.

7. Oleh itu, tok guru-tok guru yang mengajarkan zikir tertentu, kebiasaannya dia melihat kepada keadaan anak muridnya dan fasa perkembangan jiwanya. Ibarat seorang guru yang nak mengajar anak muridnya membaca, dia perlu dikenalkan hurufnya dahulu, cara sebutan suku katanya dan seumpamanya.

8. Peranan zikir tertentu yang diajar itu bukanlah ditanggapi dari sudut syariat yang asas yang perlu dipegang oleh semua orang dan diaplikasi kepada seluruh umat, tetapi ia harus ditanggapi sebagai suatu metodologi dan wasilah pembelajaran yang dilalui untuk mencapai suatu matlamat yang akhir, iaitu jiwa yang mencapai martabat ihsan.

9. Jika sekiranya seseorang itu tidak mahu mengikuti metodologi itu, ia tidak bermasalah. Tetapi janganlah pula dia dengan mudah membid’ahkan atau menyalahkan orang yang melaluinya. Sudut pandangan tok guru yang memberi zikir tertentu itu bukan dari sudut semata-mata Nabi SAW suruh, berdasarkan sesuatu dalil khusus, tetapi ia adalah suatu cerapan umum terhadap kaedah pembentukan jiwa, yang difahami secara induktif, daripada dalil-dalil am secara menyeluruh.

10. Oleh itu dalam membicara perihal-perihal begini, sewajarnya dijelaskan dahulu apakah kedudukan dan letak duduk perbincangannya, sebelum menghukum seseorang atau sesuatu perkara yang kita pun belum memahaminya lagi.

Wallahua’lam bissawaab.

Ustaz Ahmad Syamil Mohd Esa
Pengarah Sekretariat
Majlis Ulama ISMA (MUIS)


Kerajaan Persekutuan didesak campur tangan isu tanah rizab di Perak

Oleh Ainul Illia Meor Suzurudin

BANGI, 18 Jamadilakhir 1442H, Ahad – Kerajaan Persekutuan didesak untuk campur tangan dalam isu penyelewengan Tanah Rizab Melayu berkeluasan 641.6 hektar di Sitiawan, Perak yang didakwa sudah berpindah milik kepada bukan Melayu, akibat penyelewengan sindiket didakwa didalangi pegawai kerajaan.

Naib Pengerusi Pertubuhan Pembela-Pembela Islam (PEMBELA), Mohd Nor Izzat Johari berkata, kerajaan perlu memaklumkan kepada Yang di-Pertuan Agong bahawa terdapat salah laku dalam pentadbiran Tanah Rizab Melayu di negeri-negeri seperti di Perak.

“Satu tindakan tegas wajar dikenakan kepada dalang atau lebih tepat lagi pengkhianat Tanah Rizab Melayu, sama ada melucutkan kerakyatan atau penjara seumur hidup,” katanya ketika dihubungi Ismaweb.net, hari ini.

Terdahulu, seluas 641.6 hektar Tanah Rizab Melayu di mukim Sitiawan, Daerah Manjung, Perak didakwa bertukar milik kepada orang Cina sejak tahun 2005.

Naib Presiden Parti Bumiputera Perkasa Malaysia (Putra), Datuk Hamidah Osman berkata, tanah tersebut dipecah kepada 317 lot dengan 100 peratus dimiliki orang bukan Melayu dan kini menjadi ladang kelapa sawit.

Beliau menegaskan, pindah milik terhadap tanah yang asalnya digazetkan sebagai Rizab Tanah Melayu pada 7 Januari 1930 itu bercanggah dengan enakmen dan Akta Kanun Tanah Negara 1965.

Berikutan itu, Suruhanjaya Pencegahan Rasuah Malaysia (SPRM) Perak memaklumkan bahawa mereka sudah menerima laporan tersebut daripada polis, dan kini sedang mengarahkan pasukan siasatannya meneliti serta menyiasat kes tersebut.

Dalam pada itu, Mohd Nor Izzat mengambil kesempatan mengucapkan tahniah kepada pihak SPRM kerana bertindak untuk menyiasat isu penyelewengan ini.

“SPRM mestilah menyegerakan siasatan dan pendakwaan kepada dalang yang telah meluluskan pertukaran status Tanah Rizab Melayu. Jika tidak, SPRM hanya melakukan kerja yang sia-sia,” katanya.


MCA sudah tidak laku, masih tak sedar?

BANGI, 9 Safar 1442H, Ahad – UMNO dan PAS mesti berani menolak permintaan MCA sekiranya parti berasaskan kaum itu berkeras mahu bertanding di kawasan majoriti Melayu pada Pilihan Raya Umum ke-15 (PRU-15) akan datang.

Ketua Biro Perhubungan dan Komunikasi BERJASA, Ustaz Zamani Ibrahim menegaskan, sekiranya MCA tetap dipertaruhkan, pihaknya tidak teragak-agak untuk mengambil peranan menggantikan kedua-dua parti itu demi maruah dan kepentingan masyarakat di kawasan majoriti muslim.

Katanya, MCA sebenarnya sudah tamat tempoh bagi kaum Cina, justeru beliau hairan apabila ada lagi parti Melayu dan Islam yang masih tidak sedar tarikh ‘expired’ itu.

“Berdasarkan keputusan Pilihan Raya Negeri (PRN) Sabah, MCA sudah tidak laku bagi masyarakat Sabah termasuk kaum Cina di sana. Menyedar hakikat ini, MCA akan bermati-matian untuk mempertahan kerusi tradisi pada PRU-15 nanti di kawasan majoriti muslim.

“Inilah masanya terutama bagi UMNO dan tidak kurang juga bagi PAS untuk menunjukkan keberanian parti gergasi ini kepada masyarakat.

“UMNO dan PAS bukan parti yang masih bergantung harap kepada parti ‘expired’ iaitu MCA,” katanya dalam satu kenyataan hari ini.

Ustaz Zamani mengingatkan bahawa BERJASA masih segar dengan prinsipnya bahawa kawasan majoriti Islam mestilah calonnya muslim.

Beliau berkata, Pilihan Raya Kecil (PRK) Parlimen Tanjung Piai November tahun lalu adalah satu ‘kajian kes’ kepada mana-mana parti yang ingin mempertahankan identiti nasional berteraskan Islam, Melayu dan institusi raja.

“Kecelaruan politik hari ini, BERJASA mempunyai agenda besar dan yakin mampu menjadi parti alternatif kepada rakyat.

“BERJASA adalah milik rakyat bukan milik individu atau kelompok. Mereka yang ikhlas, sayang kepada watan dan sanggup berjuang untuk mendaulatkan watan ini, sila bersama BERJASA,” katanya.

Berdasarkan keputusan Suruhanjaya Pilihan Raya Malaysia (SPR) malam tadi, Gabungan Rakyat Sabah (GRS) – dianggotai Perikatan Nasional (PN), Barisan Nasional (BN) dan Parti Bersatu Sabah (PBS) – memperoleh majoriti mudah iaitu 38 daripada 73 kerusi Dewan Undangan Negeri (DUN) yang dipertandingkan.

MCA bertanding di empat kerusi dalam PRN Sabah iaitu di kerusi tradisi N.25 Kapayan serta tiga lagi kerusi baharu iaitu di N.55 Elopura, N.54 Karamunting dan N.19 Likas. Bagaimanapun, parti itu kalah di semua kerusi yang dipertandingkan.


22 calon Bebas diramal main peranan bentuk pakatan selepas PRN Melaka

Oleh Ainul Illia Meor Suzurudin

BANGI, 13 Rabiulakhir 1443H, Khamis – Pilihan Raya Negeri (PRN) Melaka antara yang paling sengit pernah berlaku, dengan tiga Dewan Undangan Negeri (DUN) menyaksikan persaingan enam penjuru, lima DUN (lima penjuru), sembilan DUN (empat penjuru) dan 11 DUN (tiga penjuru).

Pemerhati politik, Ustaz Ir Ts Mohd Khoushaini Mohd Naim berkata, keadaan ini mewujudkan ketidakpastian besar mengenai koalisi mana yang bakal memperoleh majoriti terutama sekali apabila berlaku pemecahan undi Melayu.

Beliau berkata, kehadiran 22 calon Bebas pula tidak boleh dipandang ringan kerana mereka juga berpeluang menjadi ‘king maker’ – serta menyertai pakatan lain pasca pilihan raya.

Biar apa pun pakatan yang wujud sebelum dan selepas PRN, beliau berkata, khalayak dapat melihat bahawa daripada trend pengundi memilih parti, bermungkinan besar ia akan berubah kepada trend memilih calon pada PRN kali ini.

“Barisan Nasional (BN) menampilkan 86 peratus calon muda dan Pakatan Harapan (PH) meletakkan 40 peratus calon muda sebagai pembaharuan dan persediaan mempengaruhi Undi 18.

“Calon termuda 21 tahun pelajar UITM. Gabungan tua dan muda diperlukan untuk imbangi pengalaman dan kekuatan lain.

“Latar belakang pendidikan calon agak berbeza-beza daripada sijil dan ijazah pertama, juga ijazah perubatan dari Russia di Merlimau. Calon MCA Kesidang dilihat sebagai satu isu kerana dia adalah lulusan UEC Taiwan dan kurang fasih berbahasa Melayu.

“Jadi pengundi akan menjadi lebih bijak kali ini dan memilih calon yang tepat berbanding parti atau koalisi,” katanya ketika dihubungi Ismaweb.net, hari ini.

Sebelum ini, Timbalan Pengerusi BN, Datuk Seri Mohamad Hasan berkata, BN sedia merintis kerjasama dengan mana-mana pihak untuk membentuk kerajaan dan tidak hanya terhad kepada Perikatan Nasional (PN) sahaja, sekiranya hanya mampu mempertahankan 13 kerusi pada PRN nanti.

Mengulas kenyataan itu, Pengerusi PN, Tan Sri Muhyiddin Yassin berkata, sebarang bentuk kerjasama dengan mana-mana pihak sebaiknya biarlah diputuskan selepas pilihan raya.

Pun begitu, Khoushaini berkata, kempen dalam talian memberi peluang kepada semua parti membina persepsi, namun kekuatan akar umbi memberi kelebihan kepada BN dan PN terutamanya di kawasan luar bandar yang kurang akses kepada maklumat.

“Ini juga ekoran manifesto parti yang tidak berapa signifikan dalam PRN kali ini, pengundi telah pun membuat keputusan mereka.

“Tiada gelombang besar mahupun isu nasional yang ‘menyengat’ seperti Cukai Barang dan Perkhidmatan (GST), 1Malaysia Development Berhad (1MDB) untuk menarik pengundi muda dan atas pagar seperti PRU14, keadaan yang sekali gus dijangka memberi peluang kepada Barisan Nasional dan Perikatan Nasional,” katanya.


KWSP salur RM155.18 bilion kepada pengurus dana luaran pada 2020

KUALA LUMPUR, 1 Rabiulawal 1443H, Jumaat — Kumpulan Wang Simpanan Pekerja (KWSP) mengumumkan sebanyak RM155.18 bilion telah disalurkan kepada pengurus portfolio luaran setakat 31 Disember 2020, yang mana peruntukan ini telah dilaburkan ke dalam ekuiti dan instrumen pendapatan tetap, mewakili 15.55 peratus daripada keseluruhan aset pelaburan KWSP.

Pengerusi KWSP, Tan Sri Ahmad Badri Mohd Zahir berkata, pengurus dana luaran itu terus memastikan prestasi yang baik dan memberikan hasil tetapi masih berada dalam lingkungan objektif pemulangan risiko KWSP di tengah-tengah ketidaktentuan pasaran global yang berpunca daripada COVID-19.

Seiring dengan pertumbuhan saiz dana, KWSP akan terus memperuntukkan sebahagian daripada dana tersebut kepada pengurus portfolio luaran bagi mengoptimumkan pulangan dan meningkatkan prestasi aset.

KWSP yakin bahawa pengurus dana akan terus mencatatkan prestasi cemerlang serta mengekalkan standard yang tinggi dalam menguruskan portfolio KWSP, selain memastikan aset-aset terus mampan untuk jangka panjang.

Untuk Anugerah Pengurus Dana Luaran 2021, sebanyak 19 anugerah yang merangkumi sembilan kategori bagi pendapatan tetap dan 10 kategori untuk ekuiti diberikan kepada pengurus dana luaran terbaik sebagai penghargaan atas prestasi mereka yang luar biasa.

Bagi tahun kewangan berakhir 2020, KWSP telah mengisytiharkan kadar dividen sebanyak 5.20 peratus dengan jumlah agihan sebanyak RM42.88 bilion untuk Simpanan Konvensional, dan 4.90 peratus bagi Simpanan Shariah dengan jumlah agihan mencecah RM4.76 bilion.

“Secara kumulatif, agihan KWSP pada 2020 adalah berjumlah RM47.64 bilion,” katanya. – Bernama


LGBT: Vokalis The 1975 biadab hina undang-undang negara

Oleh Siti Hafidah Abd Ghaffar

BANGI, 4 Muharam 1445H, Sabtu – Pengguna media sosial mendesak Kerajaan Madani membatalkan penganjuran konsert artis luar negara yang mendukung perjuangan Lesbian, Gay, Biseksual dan Transgender (LGBT).

Desakan itu disuarakan susulan persembahan kumpulan The 1975 di Good Vibes Festival 2023 yang berlangsung di Litar Antarabangsa Sepang, malam tadi.

Pada konsert itu, vokalisnya, Matty Healy menunjukkan pelbagai aksi kurang sopan dan biadab ketika melakukan persembahan.

Dia didakwa memegang botol arak ketika di atas pentas selain meludah dan melakukan aksi kurang sopan.

Matty turut membuat ucapan menghina undang-undang Malaysia berkaitan LGBT sebelum bertindak mencium pemain bass The 1975, Ross Mcdonalds di atas pentas.

“Saya tak nampak alasan kenapa mengajak kami The 1975 ke negara ini dan memberitahu dengan siapa kami patut melakukan hubungan seks,” katanya.

Bagaimanapun, ketika dipertengahan persembahan, pentas tiba-tiba bertukar gelap sebelum Matty yang dalam keadaan marah memaklumkan mereka telah disekat daripada meneruskan konsert di Malaysia.

Menteri Komunikasi dan Digital, Fahmi Fadzil menyifatkan aksi vokalis itu adalah satu tindakan yang biadab.

“Saya telah panggil penganjur untuk beri penjelasan esok, dan akan berhubung dengan pihak berkuasa untuk dapatkan laporan penuh,” katanya.

Bagaimanapun, warganet berpendapat kenyataan kecaman yang dikemukakan kerajaan sudah tidak berguna kerana pihak berkenaan telah menyampaikan mesej mereka.

“Selepas ini apa pula? Coldplay? Takkan kita nak tunggu sahaja bala dan bahana dari konsert-konsert aktivis songsang ini bawa baru nak melenting!

“Kalaulah kerajaan betul serius menentang agenda ini, batalkan setiap konsert dan artis yang mendukung perjuangan songsang ini. Tapi realitinya hari ini tak berlaku,” kata Ahmad Syakir Norazli.

Sementara itu, Mohd Fadzil menggesa kumpulan The 1975 serta penganjur dikenakan tindakan tegas susulan insiden itu.

“Sepatutnya The 1975 ditangkap dan dibicarakan berdasarkan undang-undang Malaysia. Jangan lepaskan mereka begitu sahaja malah syarikat yang menganjurkan konsert ini perlu bertanggungjawab,” katanya.


Tahap pencemaran air di 4 LRA turun tapi masih belum beroperasi

KUALA LUMPUR, 24 Rabiulawal 1442H, Selasa – Tahap pencemaran bau di Muka Sauk Loji Rawatan Air (LRA) Rantau Panjang setakat 7 malam ini, mencatat penurunan kepada 4 TON manakala LRA Sungai Selangor Fasa (SSP) 1, 2 dan 3 pula pada tahap 3 TON.

Ketua Komunikasi Korporat Pengurusan Air Selangor Sdn Bhd (Air Selangor), Elina Baseri dalam kenyataan hari ini berkata berikutan bacaan terkini itu, kesemua LRA masih belum beroperasi berikutan pencemaran sumber air mentah yang dikesan awal pagi tadi.

“Henti tugas ini menyebabkan Air Selangor tidak dapat menghasilkan air sebanyak 2,857 juta liter sehari sehingga menyebabkan gangguan bekalan air tidak berjadual kepada pengguna di 1,279 kawasan,” katanya.

Mengulas lanjut, Elina memaklumkan bahawa sebanyak 84 lori tangki air digerakkan ke premis-premis kritikal serta kawasan perumahan yang terjejas.

Katanya, bekalan air alternatif boleh diperoleh di 17 Pusat Khidmat Setempat (PKS) yang disediakan bermula pukul 8 malam.

Elina berkata, antara PKS berkenaan adalah di Petaling iaitu PKS Kota Damansara dan PKS Jalan Harapan Seksyen 17, di Klang (Masjid As-Saadah dan Dewan Majlis Bandaraya Shah Alam), di Gombak (Jalan 23/56 AU3 Keramat dan AEON Big Ampang) manakala di Kuala Lumpur (parkir Masjid Wilayah Persekutuan dan sebelah padang bola Hospital Kuala Lumpur).

Sementara itu, antara lokasi pili awam pula adalah di Jalan Merah Silu dan Jalan USJ 2/2 (Petaling), Lembah Jaya Selatan dan AU3 Keramat (Gombak), Persiaran Setia Murni (Klang), Padang Merbok dan Institut Kefahaman Islam Malaysia (Kuala Lumpur) dan Stesen Bas Tanjung Karang (Kuala Selangor).

“Air Selangor menasihatkan pengguna untuk mematuhi peraturan Perintah Kawalan Pergerakan Bersyarat (PKPB) semasa mengambil bekalan air daripada lori tangki dan pili awam yang disediakan,” katanya.


COVID-19:  9 kes baharu di Malaysia

KUALA LUMPUR, 11 Zulhijjah 1441H, Sabtu  – Sebanyak sembilan kes baharu positif COVID-19 dikesan hari ini berbanding 12 semalam, dengan tujuh daripadanya adalah kes import dan dua lagi penularan tempatan.

Ketua Pengarah Kesihatan Datuk Dr Noor Hisham Abdullah berkat,a pertambahan kes baharu itu menjadikan jumlah kumulatif kini 8,985 kes, dengan jumlah kes aktif dengan kebolehjangkitan sebanyak 213 kes.

Kes import itu membabitkan lima warganegara dan dua bukan warganegara, manakala kes penularan tempatan pula masing-masing seorang warga tempatan dan warga asing.

“Perincian kes penularan dalam negara membabitkan warganegara adalah di negeri Kedah. Kes itu daripada Kluster PUI Sivagangga.

“Bagi kes bukan warganegara pula adalah di negeri Selangor dan kes itu daripada Kluster Bukit Tiram,” menurutnya dalam kenyataan hari ini.

Dr Noor Hisham berkata, terdapat tiga kes pulih dan dibenarkan discaj hari ini, menjadikan jumlah keseluruhan pulih sepenuhnya sebanyak 8,647 kes atau 96.2 peratus daripada jumlah keseluruhan kes.

Tambahnya, terdapat hanya dua kes positif COVID-19 sedang dirawat di Unit Rawatan Rapi (ICU), dengan satu daripadanya memerlukan bantuan pernafasan.

Tiada pertambahan kes kematian berkaitan COVID-19 dilaporkan hari ini menjadikan jumlah kumulatif maut akibat wabak itu kekal sebanyak 125 kes atau 1.39 peratus daripada jumlah keseluruhan kes.

Mengenai satu kes baharu membabitkan kluster Bukit Tiram hari ini, Dr Noor Hisham berkata, ia adalah kes pertama kluster itu yang dikesan di luar Johor.

“Kes positif yang dilaporkan pada hari ini (kes ke-8,977) merupakan kontak rapat kepada kes positif ke-8,893 (Kluster Bukit Tiram) dari negeri Johor.

“Melalui siasatan dan aktiviti pengesanan kontak rapat secara aktif, kes ke-8,893 didapati pernah menginap di rumah kes ke-8,977 dari 16 Julai sehingga 19 Julai lepas di Selangor,”  katanya.

Ketua Pengarah Kesihatan itu berkata, selepas kes ke-8,977 dikenal pasti, individu itu diarah menjalani Perintah Pengawasan dan Pemerhatian di Rumah.

Ujian saringan COVID-19 kali kedua dijalankan apabila kes ke-8,977 mengalami gejala batuk dan sakit tekak, seterusnya beliau disahkan positif dan kini dirawat di Hospital Sungai Buloh, katanya.

Sehingga hari ini, seramai 135 orang telah disaring bagi kluster Bukit Tiram dan daripada jumlah itu, sebanyak 10 kes termasuk empat bukan warganegara dikesan positif COVID-19, sementara 124 lagi negatif serta satu masih menunggu keputusan. -Bernama


KPKT akur jika pilihan raya PBT tak diluluskan kerajaan: Zuraida

KUALA LUMPUR, 4 Zulhijjah 1441H, Sabtu – Kementerian Perumahan dan Kerajaan Tempatan (KPKT) akur sekiranya kerajaan Perikatan Nasional (PN) memutuskan untuk tidak meluluskan pelaksanaan pilihan raya kerajaan tempatan.

Menterinya, Zuraida Kamaruddin berkata, bagaimanapun KPKT berpandangan pilihan raya pihak berkuasa tempatan (PBT) adalah penting bagi rakyat dan sebarang cadangan daripada mana-mana pihak, khususnya ahli parlimen PN yang lantang mengkritik sebelum ini, amat dialu-alukan.

“Saya tidak boleh menyekat mereka daripada berkata apa-apa, bagaimanapun ada tanggungjawab untuk kita pastikan mereka (tahu) apa (yang ada) di sebalik harapan untuk melaksanakan pilihan raya kerajaan tempatan,” katanya kepada pemberita selepas hadir di Program Jelajah Merdeka@Komuniti daerah Hulu Langat, hari ini.

Zuraida sebelum ini berkata, kementeriannya menyasarkan untuk membentangkan usul pilihan raya PBT di Dewan Rakyat pada pertengahan 2021.

Menurutnya, kementerian masih dalam penyediaan kertas kabinet dan membentuk dua jawatankuasa berkaitan pilihan raya yang dijangka menelan kos RM2 juta bagi setiap PBT dan RM308 juta secara keseluruhan yang merangkumi 154 PBT.

Mengenai Program Jelajah Merdeka@Komuniti, Zuraida yang juga Ahli Parlimen Ampang berkata selain Hulu Langat, tujuh lokasi lain dipilih untuk menyemarakkan semangat patriotik dalam kalangan masyarakat setempat bersempena bulan Kemerdekaan, antaranya Ukay Perdana, Bukit Antarabangsa, Kampung Melayu Ampang dan Taman Rasmi Jaya.

Program  di bawah Kementerian Komunikasi dan Multimedia Malaysia (KKMM) melalui Jabatan Penerangan Malaysia (JaPen) itu juga merupakan program turun padang dan sesi libat urus JaPen bersama rakyat dalam memasarkan maklumat mengenai dasar, inisiatif dan pencapaian kerajaan.-  Bernama


SPRM siasat isu pencemaran Sungai Gong

KUALA LUMPUR, 20 Muharram 1442H, Selasa – Suruhanjaya Pencegahan Rasuah Malaysia (SPRM) telah memulakan siasatan berhubung isu pencemaran Sungai Gong di Rawang.

SPRM dalam kenyataan berkata ia adalah bagi meneliti unsur-unsur rasuah melibatkan mana-mana pihak termasuk agensi penguat kuasa.

“SPRM meminta orang ramai yang mempunyai maklumat berkaitan isu itu untuk tampil memberi kerjasama dengan suruhanjaya ini,” menurutnya.

Semalam, Bernama melaporkan kilang yang disyaki terbabit dalam kejadian pencemaran sumber air sungai berkenaan didapati beroperasi tanpa lesen sejak 2014.

Kira-kira lima juta penduduk Lembah Klang dan Selangor mengalami gangguan bekalan air tidak berjadual sejak Khamis lepas ekoran pencemaran minyak yang didakwa dilepaskan daripada kilang terbabit sehingga menyebabkan Loji Rawatan Air Sungai Selangor Fasa 1, 2, 3 dan Rantau Panjang dihenti tugas.

Dalam perkembangan lain, menurut kenyataan itu, SPRM Pahang telah memulakan siasatan berkaitan isu pencerobohan tanah kerajaan negeri yang dijadikan ladang durian secara haram di Raub.

“SPRM sedang mengumpul maklumat dan meneliti beberapa dokumen berkaitan daripada pihak terlibat dan meminta orang ramai yang mempunyai maklumat berkaitan kegiatan pencerobohan tanah di Raub itu untuk melaporkan terus kepada pejabat SPRM berdekatan.

“SPRM juga tidak akan berkompromi dengan mana-mana pihak yang terlibat dengan kegiatan rasuah atau salah guna kuasa dalam isu itu,” menurut kenyataan itu.

Pada 2 Sept, Bernama melaporkan Ketua Pesuruhjaya SPRM Datuk Seri Azam Baki mengarahkan SPRM Pahang untuk mendapatkan maklumat lanjut dari Pejabat Daerah dan Tanah Raub serta Pejabat Setiausaha Kerajaan Pahang berhubung perkara itu.

Menurutnya, langkah itu diambil bagi mengetahui kedudukan sebenar mengenai perkara yang berlaku melibatkan peneroka di kawasan itu sebelum SPRM membuat sebarang keputusan lanjut berhubung perkara itu.

Pada 1 Ogos, kerajaan Pahang mula bertindak tegas dalam menangani kegiatan pengusaha kebun durian di Raub yang diusahakan secara haram di tanah kerajaan negeri. – Bernama


Pinjaman PTPTN penuntut diploma B40 dinaikkan

KUALA LUMPUR, 9 Rabiualkhir 1442H, Rabu – Kerajaan bersetuju menaikkan had jumlah pinjaman Perbadanan Tabung Pendidikan Tinggi Nasional (PTPTN) daripada RM6,800 kepada RM8,000 bagi setiap semester bagi pelajar B40 melanjutkan program diploma di Institusi Pengajian Tinggi Swasta (IPTS).

Menteri Pengajian Tinggi Datuk Seri Dr Noraini Ahmad, ketika menggulung perbahasan Rang Undang-Undang Perbekalan 2021 di Dewan Rakyat hari ini, berkata perkara itu tertakluk kepada simpanan bertakaful oleh IPTS berkenaan mulai tahun 2021.

“Pada masa sama, kementerian juga bersetuju untuk meluaskan pemberian Wang Pendahuluan Pinjaman PTPTN kepada pelajar IPTS daripada keluarga B40 berdasarkan syarat kelayakan PTPTN mulai tahun 2021,” katanya.

Selain itu, beliau berkata kementerian akan mengkaji cadangan untuk mengecualikan faedah pinjaman dan diskaun bayaran balik dalam tempoh moratorium selain memastikan kelestarian sumber kewangan PTPTN tidak terjejas untuk jangka masa panjang.

“Perkara itu masih dalam perbincangan bersama Kementerian Kewangan sebab apa juga tindakan oleh PTPTN adalah tertakluk juga kepada kelulusan Kementeri Kewangan kerana sumber dana adalah daripada kementerian itu,” katanya.

Menjawab celahan Rusnah Aluai (PH-Tangga Batu) mengenai pemotongan Belanjawan 2021 kepada Universiti Teknologi Mara (UiTM) sehingga mencecah RM130 juta, Noraini menjelaskan pengurangan hanya melibatkan sejumlah RM3 juta atau 0.18 peratus.

Memperincikan perkara itu, beliau berkata ia berikutan jumlah peruntukan mengurus yang diterima UiTM pada tahun 2020 sebanyak RM1.861 bilion adalah termasuk peruntukan untuk Hospital UiTM (HUiTM), tetapi bagi tahun 2021 peruntukan itu telah diasingkan.

“Secara keseluruhannya, peruntukan untuk UiTM (tidak termasuk HUiTM) pada tahun 2020 adalah sebanyak RM1.737 bilion, manakala peruntukan untuk tahun 2021 adalah sebanyak RM1.733 bilion, iaitu pengurangan hanya sebanyak RM3 juta atau 0.18 peratus.

“Saya ingin maklumkan bahawa pengurangan sebanyak 0.18 peratus ini akan ditampung oleh pihak kementerian melalui penjimatan dalaman yang dilaksanakan,” katanya. – Bernama


UMNO nafi ada komplot tukar MB Perak

IPOH, 11 Rabiulawal 1442H, Rabu – UMNO Perak menafikan dakwaan ia berkomplot dengan parti pembangkang di negeri itu untuk merampas jawatan Menteri Besar yang disandang oleh Timbalan Presiden Bersatu Datuk Seri Ahmad Faizal Azumu.

Pengerusinya, Datuk Saarani Mohamad berkata dakwaan itu hanya khabar angin yang tidak berasas dan sengaja digembar-gemburkan oleh pihak tidak bertanggungjawab.

“Tiada siapa jumpa saya, tiada siapa yang tawar (sokongan) kepada saya, tiada siapa yang menghasut saya. Tiada apa-apa yang berlaku,” katanya dalam sidang media mengenai Geran Usahawan Perak (Gerup) di Bangunan Perak Darul Ridzuan di sini, hari ini.

Saarani, yang juga Pengerusi Barisan Nasional (BN) Perak, mengulas laporan sebuah portal tempatan hari ini yang mendakwa Ahli Dewan Undangan Negeri (ADUN) Kota Tampan itu mempunyai cukup sokongan untuk menjatuhkan Ahmad Faizal.

Dalam laporan itu, Saarani dikatakan mendapat sokongan daripada empat ADUN PKR, DAP dan PAS untuk dilantik sebagai Menteri Besar Perak yang baharu.

Kerajaan negeri Perak yang ditadbir PN terdiri daripada 25 ADUN BN yang kesemuanya UMNO, Bersatu (5), PAS (3) sementara baki kerusi DUN dimiliki DAP (16), Amanah (5), PKR (3) serta Gerakan dan Bebas masing-masing satu.

Menjelas lanjut, Saarani yang juga Pengerusi Jawatankuasa Pembangunan Luar Bandar, Pembangunan Usahawan, Koperasi dan Hal Ehwal Pengguna, berkata tiada sebarang konflik antara dirinya dengan Ahmad Faizal khususnya melibatkan hal pentadbiran di peringkat negeri.

“Sekarang tanggungjawab kita menumpukan perhatian dan memberi keyakinan kepada rakyat bahawa kerajaan sekarang ini adalah kerajaan yang akan membela nasib mereka,” katanya.

Selain itu, beliau berkata fokus utama kerajaan negeri pada ketika ini juga adalah untuk mengekang penularan wabak COVID-19 sepertimana yang dititahkan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

“Kita menerima baik titah baginda supaya semua orang memberi perhatian kepada usaha untuk membasmi COVID-19 dan kurangkan berpolitik. Jadi, selaku rakyat kena akur dengan titah ini,” katanya. – Bernama


Johor rampas tanah persendirian dijadikan tapak sampah haram

ISKANDAR PUTERI, 1 Safar 1442H, Sabtu – Kerajaan negeri akan merampas tanah persendirian yang dijadikan sebagai tapak pelupusan sampah haram di negeri Johor, berkuat kuasa tahun depan.

Pengerusi Jawatankuasa Perumahan dan Kerajaan Tempatan Johor Ayub Jamil berkata tindakan itu akan diambil jika pembuangan sampah haram di lokasi itu masih berlaku walaupun pemilik tanah sudah diberikan nasihat dan ingatan oleh pihak berkuasa.

Katanya pada tahun ini sahaja 189 lokasi pembuangan sampah haram telah dikenal pasti di daerah Johor Bahru dan Iskandar Puteri, dengan 88 daripadanya merupakan lokasi pembuangan sampah haram berulang.

“Denda dan perbicaraan di mahkamah telah dilakukan, tetapi jika Majlis Bandaraya dan Perbadanan Pengurusan Sisa Pepejal dan Pembersihan Awam (SWCorp) telah beri nasihat, namun kes terus berulang dan boleh beri kesan jangka panjang kepada alam sekitar, maka tindakan merampas akan dilaksanakan, selaras dengan Kanun Tanah Negara,” katanya.

Ayub berkata demikian kepada pemberita selepas Program World Cleanup Day Peringkat Kebangsaan 2020 yang dirasmikan oleh Timbalan Menteri Perumahan dan Kerajaan Tempatan Datuk Seri Dr Ismail Abd Muttalib di Kampung Pendas Baru, Gelang Patah, hari ini.

Sementara itu Ismail ketika diminta mengulas sama ada kementeriannya akan meningkatkan lagi hukuman supaya orang awam tidak berani membuang sampah di merata-rata berkata, pihaknya akan meneliti akta-akta yang wajar dipinda.

“Kita akan melihat keseluruhan akta yang ada dalam kementerian. Yang mana wajar, kita pinda demi menguatkuasakan undang-undang,” katanya.

Menyentuh program hari ini Ismail berkata ia dijalankan serentak di 44 lokasi seluruh negara melibatkan penyertaan seramai 4,512 peserta dari 85 pertubuhan bukan kerajaan (NGO).

Katanya mereka ini akan membersihkan kawasan seperti tempat rekreasi, pantai, tebing-tebing sungai di tujuh buah negeri yang menerima pakai Pengurusan Sistem Pepejal dan Pembersihan Awam (Akta 672), iaitu di Johor, Melaka, Negeri Sembilan, Wilayah Persekutuan Kuala Lumpur, Putrajaya, Pahang, Kedah dan Perlis. – Bernama


Kehadiran pelajar ke sekolah ikut kaedah giliran

PUTRAJAYA, 4 Rabiulakhir 1443H, Selasa – Kehadiran murid Tahun 1 hingga Tahun 6 di sekolah rendah dan kelas peralihan bagi Perlis, Perak, Pulau Pinang, Sabah dan Kedah pada 21 dan 22 November ini adalah mengikut kaedah penggiliran.

Kementerian Pendidikan (KPM) dalam kenyataan hari ini memaklumkan, kaedah penggiliran itu turut melibatkan kehadiran pelajar Tingkatan 1 hingga Tingkatan 4 di sekolah menengah di lima negeri tersebut.

“Kehadiran murid di sekolah asrama sepenuhnya adalah tanpa penggiliran. Perincian mengenai kemasukan murid sekolah asrama sepenuhnya akan dimaklumkan oleh pihak sekolah kepada ibu bapa dan penjaga,” menurut kenyataan itu.

Semalam, KPM memaklumkan pengoperasian institusi pendidikan di bawah kementerian itu di Perlis, Perak, Pulau Pinang, Sabah dan Kedah adalah mengikut ketetapan pengoperasian Fasa Empat Pelan Pemulihan Negara (PPN) bermula pada 21 dan 22 November ini.

Di Kedah, pengoperasian itu bermula pada 21 November, manakala Perak, Perlis, Pulau Pinang dan Sabah adalah pada 22 November.

Institusi pendidikan di bawah KPM turut merujuk kepada institusi pendidikan swasta berdaftar di bawah kementerian itu bagi kategori sekolah dan kategori pusat.

Sementara itu, KPM berkata, pihaknya sentiasa memantau dan meneliti keadaan semasa pengoperasian sekolah secara bersemuka, sejak dibuka semula pada 3 Oktober lepas.

Menurut kementerian itu pengoperasian sekolah didapati berjalan lancar dan teratur mengikut Garis Panduan Pengurusan dan Pengoperasian Sekolah 3.0.

“Setelah mengambil kira dapatan ini serta situasi semasa pandemik COVID-19, KPM memutuskan kehadiran murid pada kali ini tidak dilaksanakan secara berperingkat namun mengekalkan kaedah penggiliran,” menurut kenyataan itu.

Pada 5 November lepas, Menteri Kanan Pertahanan Datuk Seri Hishammuddin Tun Hussein mengumumkan lima negeri iaitu Perlis, Perak, Pulau Pinang, Sabah dan Kedah beralih daripada Fasa Tiga ke Fasa Empat PPN berkuat kuasa semalam, 8 November 2021. – Bernama


Hamas kecam lawatan Setiausaha Negara AS ke negara haram Israel

GAZA, 10 Rejab 1444H, Selasa – Gerakan Perjuangan Islam Palestin (Hamas) mengutuk keras lawatan Setiausaha Negara Amerika Syarikat (AS), Antony Blinken ke negara haram Israel, lapor Agensi Berita Anadolu.

Blinken tiba di Israel, pada hari Isnin, dari Mesir pada pusingan kedua lawatannya di rantau Timur Tengah yang juga akan membawanya ke bandar Ramallah Tebing Barat.

Blinken kononnya menggesa kedua-dua Israel dan Palestin untuk mengambil langkah untuk meredakan ketegangan dan bukannya mengobarkan mereka.

Jurucakap Hamas, Abdul-Latif Al-Qanou berkata, lawatan diplomat AS itu bertujuan untuk meningkatkan perkongsian dan sokongan kepada Pendudukan Israel.

“Lawatan ini memberi perlindungan kepada kerajaan ekstremis untuk menguatkuasakan dasar jenayah dan pencerobohan terhadap rakyat Palestin, kesucian mereka dan butiran mereka,”kataya

Sekurang-kurangnya tujuh rakyat Israel terbunuh dalam serangan tembakan di penempatan Israel di Baitulmaqdis Timur yang diduduki Jumaat malam, sehari selepas sembilan rakyat Palestin terbunuh dan berpuluh-puluh cedera dalam operasi tentera Israel di bandar Jenin, Tebing Barat.

Blinken ialah pegawai tinggi AS ketiga yang melawat wilayah itu sejak pembentukan kerajaan Israel semasa yang diketuai oleh Perdana Menteri, Benjamin Netanyahu bulan lalu selepas Penasihat Keselamatan Negara AS, Jake Sullivan, dan Pengarah CIA, William Burns.

Menurut Jabatan Negara, Blinken akan berbincang dengan pegawai Israel tentang sokongan berterusan AS terhadap keselamatan Israel, khususnya terhadap ancaman dari Iran.

Rundingan itu juga akan membincangkan integrasi Israel yang semakin mendalam ke rantau ini, hubungan Israel-Palestin dan kepentingan penyelesaian dua negara, dan pelbagai isu global dan serantau yang lain.

Di Tebing Barat, Blinken akan bertemu dengan Presiden Palestin, Mahmoud Abbas, dan pegawai kanan untuk membincangkan hubungan Israel-Palestin, pembaharuan politik dan mengukuhkan lagi hubungan AS dengan Palestin. – Agensi


Langkah bendung wabak positif, kadar ‘R naught’ menurun

KUALA LUMPUR, 13 Jamadilakhir 1442H, Selasa – Perintah Kawalan Pergerakan (PKP) yang akan tamat 4 Februari ini berkemungkinan mempunyai beberapa asas.

Ia termasuk tanggapan masyarakat terhadap PKP fasa kedua kali ini, yang disifatkan sangat longgar dan lebih mirip Perintah Kawalan Pergerakan Bersyarat (PKPB).

Pakar virologi dari Universiti Sains Malaysia (USM), Prof Madya Dr Yahya Mat Arip berkata, tidak banyak perbezaan antara PKP dan PKPB disebabkan pelbagai kegiatan sektor ekonomi dibenarkan beroperasi seperti biasa.

“Justeru, tiada masalah untuk beralih kepada PKPB, namun saya jangkakan ia bukanlah longgar seperti sebelum ini bagi memastikan matlamat untuk menurunkan kadar kes harian kepada dua angka berupaya dicapai,” katanya.

Bagaimanapun, PKPB yang bakal dilaksanakan mulai 5 Februari depan dijangka lebih ketat dan memperuntukkan sekatan tertentu.

“Oleh itu, sekatan perjalanan rentas negeri berkemungkinan masih dikekalkan, selain beberapa prosedur operasi standard (SOP) bagi membendung penularan jangkitan COVID-19.

“Pergerakan dalam antara daerah dijangka dibenarkan, selari pelaksanaan PKPB tetapi menerapkan SOP ketat,” katanya.

Terdahulu, Ketua Pengarah Kesihatan, Tan Sri Dr Noor Hisham Abdullah berkata, PKP yang bakal berakhir pada 4 Februari ini tidak akan dilanjutkan kerana ia memberi kesan negatif terhadap ekonomi.

Sehubungan itu, mekanisme kawalan bagi membendung penularan COVID-19 di dalam negara akan digantikan dengan PKPB selama tiga bulan, sebelum kadar kes harian dijangka kembali menyusut ke dua angka menjelang 11 Mei.

Menurut beberapa petunjuk, Dr Yahya yakin langkah membendung wabak COVID-19 mula menunjukkan kesan positif apabila kadar ‘R naught’ (RO) atau kebolehjangkitan menurun kepada 1.04, setakat hari ini.

Katanya, jumlah individu yang sembuh atau bebas daripada jangkitan COVID-19 melebihi kadar kes positif harian, sejak 23 Januari lalu.

“Ini mencerminkan bahawa kadar penularan berupaya distabilkan seperti laporan Kementerian Kesihatan (KKM) dan jika pola sedemikian berterusan, RO akan terus menyusut,” katanya.


Zionis musnahkan kampung di Lembah Jordan bina takungan air gergasi

KARDALA, 16 Safar 1443H, Khamis – Tentera negara haram Israel terus bertindak zalim apabila meroboh dan membersihkan beberapa kawasan di Kampung Kardala, utara Lembah Jordan lapor agensi berita Wafa.

Aktivis Hak Asasi Manusia, Aref Daraghmeh berkata, tentera Zionis menggunakan jentolak sehingga kawasan selatan kampung bagi meratakan lokasi berkenaan.

Tindakan dilakukan sebagai persediaan pembinaan takungan air gergasi yang akan dikendalikan syarikat milik Israel, Makorot.

Syarikat yang melanggar undang-undang antarabangsa itu memusnahkan dan merampas sumber air di kawasan Palestin bagi meningkatkan bekalan air ke tanah jajahan haram Israel.

Ketua Komuniti Kampung Kardala, Ghassan Fuqaha melahirkan kebimbangan dengan pencerobohan itu yang seolah-olah membuka jalan untuk membolehkan lebih banyak tanah Palestin diambil dan digunakan bagi pembinaan pembangunan serta infrastruktur.

Lembah Jordan mempunyai tanah pertanian yang subur namun Israel berkeras tidak memberi kebenaran dan kemudahan kepada rakyat Palestin untuk melakukan sebarang aktiviti di sana. – Agensi


1,180,744 individu lengkap dos kedua vaksin COVID-19

BANGI, 28 Syawal 1442H, Rabu – Seramai 151,309 lagi individu telah menerima suntikan vaksin COVID-19 pada Selasa, menjadikan keseluruhan pemberian adalah 3,790,121 dos setakat 8 Jun.

Daripada jumlah keseluruhan itu, seramai 2,609,377 individu telah menerima dos pertama dan 1,180,744 orang lengkap mendapatkan dos kedua.

Menurut laporan harian yang dikongsikan Jawatankuasa Khas Jaminan Akses Bekalan Vaksin COVID-19 (JKJAV), seramai 105,722 individu telah menerima dos pertama semalam.

Manakala, 45,587 individu selesai melengkapkan kedua-dua dos, di mana Selangor menjadi negeri tertinggi iaitu 152,215.

Laporan harian pendaftaran vaksin juga dilaporkan meningkat daripada 52.50 peratus pada 7 Jun kepada 52.70 peratus bagi tempoh semalam.


2 anggota polis nyaris terkena tembakan penyeludup di Sg Golok

KOTA BHARU, 1 Muharram 1442H, Khamis – Dua anggota polis dari Balai Polis Nibong, Tanah Merah nyaris terkena tembakan dipercayai daripada senapang angin yang dilepaskan oleh dua lelaki dari arah sempadan Malaysia-Thailand di Sungai Golok, semalam.

Ketua Polis Kelantan DCP Shafien Mamat berkata dalam kejadian kira-kira pukul 9 pagi itu, anggota berkenaan sedang melakukan rondaan sempadan melalui pangkalan haram Poksu Kamal dekat Kampung Bendang Besar, Tanah Merah dan ternampak seorang lelaki cuba menyeberangi Sungai Golok.

Beliau berkata apabila anggota tersebut menghampiri tebing sungai, lelaki itu terjun bersama tujuh tong disyaki berisi minyak yang diikat bersamanya dan berenang ke arah negara jiran.

“Setelah lelaki tersebut sampai di tebing sungai sebelah Thailand, tiba-tiba keluar dua lelaki yang masing-masing membawa selaras senapang angin.

“Lelaki itu kemudiannya melepaskan tiga das tembakan ke arah anggota polis berkenaan. Laporan mengatakan dua das tembakan mengenai tebing sungai manakala satu das lagi tersasar,” katanya dalam satu kenyataan di sini, hari ini.

Shafien berkata siasatan awal mendapati suspek dipercayai melepaskan tembakan menggunakan senapang angin kerana tiada bunyi letupan kedengaran.

Beliau berkata siasatan turut mendapati suspek juga dipercayai penyeludup warga Thailand yang tidak berpuas hati terhadap anggota polis yang kerap melakukan rondaan di tebing sungai di sempadan Malaysia-Thailand.

Katanya kedua-dua anggota berkenaan tidak mengalami sebarang kecederaan dan kes disiasat di bawah Seksyen 506 Kanun Keseksaan kerana ugutan jenayah. – Bernama


4 dituduh bunuh Dr Wan Hassan

KUALA LUMPUR, 23 Rabiulakhir 1442H, Rabu – Empat lelaki dihadapkan ke Mahkamah Majistret di sini, hari ini atas pertuduhan membunuh bekas Pengarah Bahagian Teknologi Maklumat Institut Penyelidikan dan Kemajuan Pertanian Malaysia (MARDI) Dr Wan Hassan Wan Embong dalam kejadian samun di kediamannya, dua minggu lepas.

Pengawal keselamatan, S. Vickeswaran, 22, penghantar surat P. Kogilan dan penganggur M. Ravindran masing-masing berumur 23 tahun serta juruelektrik, T. Sugu, 27, hanya mengangguk faham selepas pertuduhan terhadap mereka dibacakan oleh jurubahasa mahkamah di hadapan Majistret Wong Chai Sia.

Bagaimanapun, tiada pengakuan direkodkan daripada kesemua tertuduh kerana kes bunuh di bawah bidang kuasa Mahkamah Tinggi.

Mengikut pertuduhan, mereka didakwa dengan niat bersama telah melakukan bunuh dengan menyebabkan kematian terhadap Wan Hassan, 73, di Jalan Mambu, Bukit Bandaraya di sini, antara 3.35 pagi dan 4 pagi, 29 November lepas.

Mereka didakwa mengikut Seksyen 302 Kanun Keseksaan dibaca bersama Seksyen 34 Kanun sama, yang memperuntukkan hukuman mati mandatori, jika sabit kesalahan.

Pendakwaan dikendalikan Timbalan Pendakwa Raya Wan Ahmad Hakimi Wan Ahmad Jaafar sementara kesemua tertuduh tidak diwakili peguam.

Wong menetapkan 9 Mac tahun depan untuk sebutan semula kes sementara menunggu laporan forensik.

Media sebelum ini melaporkan, mangsa maut akibat ditetak dalam kejadian samun di rumahnya, manakala isterinya, Sarifah Yusof, 70, cedera akibat ditetak dengan parang di tangan kanan.

Mangsa dipercayai cuba melawan dengan dua lelaki tidak bertopeng yang memecah masuk melalui tingkap bahagian dapur banglo dua tingkat itu.

Sementara itu, di Mahkamah Sesyen di sini, kesemua tertuduh mengaku tidak bersalah atas pertuduhan bersama-sama melakukan rompakan berkumpulan menggunakan parang dan tukul besi ke atas jurutera Mohd Muzaffar Zulkifli Martin, 33, membabitkan kerugian kira-kira RM38,000, pada hari sama (29 November).

Mereka didakwa melakukan kesalahan itu di sebuah rumah di Taman Tiara Titiwangsa, Setapak di sini, antara 4.12 pagi dan 5.30 pagi, mengikut Seksyen 395/397 Kanun Keseksaan yang memperuntukkan hukuman penjara maksimum 20 tahun dan sebatan, jika sabit kesalahan.

Timbalan Pendakwa Raya Muhammad Aiman Azahan tidak menawarkan jaminan dan Hakim Izralizam Sanusi memerintahkan kesemua tertuduh tidak dibenarkan ikat jamin serta menetapkan 9 Mac tahun depan untuk sebutan semula kes.

Sejurus prosiding berakhir, ibu Sugu dilihat meraung di luar mahkamah sambil ditenangkan oleh isteri tertuduh dan beberapa orang awam. -Bernama


Orang ramai dijangka boleh daftar vaksin mulai bulan depan

KUALA LUMPUR, 10 Rejab 1442H, Isnin – Pendaftaran untuk Program Imunisasi Kebangsaan COVID-19 (NIP) akan dibuat melalui beberapa kaedah dan dijangka dibuka untuk orang awam mulai bulan depan.

Antara platform yang akan digunakan oleh kerajaan adalah melalui aplikasi MySejahtera, kemudahan kesihatan awam, laman web www.vaksincovid.gov.my dan talian ‘hotline’ khusus yang akan diumumkan dalam waktu terdekat.

Timbalan Menteri Sains, Teknologi dan Inovasi, Datuk Ahmad Amzad Mohamed @ Hashim berkata, kerajaan juga berusaha menubuhkan pasukan khas untuk berhubung dengan masyarakat luar bandar bagi menyertai NIP.

Beliau berkata, kerajaan akan menetapkan tarikh dan lokasi bagi setiap penerima untuk menerima inokulasi COVID-19 dan mereka akan dimaklumkan melalui telefon, surat atau cara komunikasi lain yang sesuai.

Amzad yang merupakan Ahli Parlimen Kuala Terengganu berkata, Jawatankuasa Khas Jaminan Bekalan Vaksin COVID-19 (JKJAV) juga akan membangkitkan isu-isu berkaitan dengan suntikan seperti kemungkinan penipuan dan isu berkaitan perjalanan yang akan ditangani oleh Kementerian Komunikasi dan Multimedia.

“Sejarah suntikan vaksin dos pertama atau kedua setiap penerima juga akan dimuat ke dalam aplikasi MySejahtera,” katanya seperti dilapor BH Online.

Beliau berkata, talian hotline pendaftaran untuk menyertai NIP dijangka akan dilancarkan sebelum permulaan fasa kedua NIP.

Amzad berkata, setelah individu menerima tarikh temu janji, mereka perlu hadir di Pusat Pemberian Vaksin (PPV), menjalani rundingan dan mengisi borang kebenaran, sebelum menerima inokulasi dan pengesahan penerimaan vaksin.

Mereka juga perlu menjalani pemerhatian selama kira-kira 30 minit selepas suntikan dan mereka akan menerima kad vaksin mereka.

“Kesan buruk setelah imunisasi (AEFI) akan dipantau pada tempoh sebelum penerima diinokulasi dengan dos kedua vaksin, dengan kitaran yang sama digunakan untuk proses selanjutnya,” katanya.

Fasa pertama, yang dilakukan antara Februari dan April, akan dilaksanakam untuk petugas barisan hadapan, termasuk pengamal perubatan dan pasukan keselamatan, yang melibatkan sekitar 500,000 orang.

Fasa kedua (April-Ogos 2021) akan melibatkan golongan tua berusia 65 tahun ke atas, kumpulan berisiko tinggi dan orang kurang upaya, berjumlah 9.4 juta orang.

Fasa ketiga (Mei 2021-Feb 2022) adalah untuk 13.7 juta rakyat Malaysia dan warga asing berumur 18 tahun ke atas.

Kumpulan pertama vaksin Pfizer-BioNTech COVID-19 tiba di Lapangan Terbang Antarabangsa Kuala Lumpur (KLIA), dibawa oleh MABkargo Sdn Bhd (MASKargo) melalui penerbangan MH604 pagi Ahad.

Sebanyak 312,390 dos vaksin diterbangkan dalam penerbangan Passenger-to-Cargo (P2C) menggunakan pesawat Airbus 330-300.

Amzad berkata, kerajaan juga merancang untuk mengembangkan pasport vaksin sebagai dokumen pengesahan bagi individu yang telah menerima vaksin COVID-19.

Katanya, ia bertujuan untuk memudahkan individu yang ingin melancong ke luar negara pada masa akan datang.

“Ini kerana, ada negara yang mungkin memerlukan pengunjung diberi vaksin sebelum dibenarkan memasuki negara mereka.

“Di peringkat global, mereka sekarang menanyakan langkah-langkah di negara masing-masing untuk menyaring kemasukan pengunjung setelah sempadan antarabangsa dibuka kembali.

“Kami juga sedang mengadakan perbincangan mengenai perkara ini. Segala keputusan yang dibuat akan diumumkan setelah diselesaikan,” katanya.


MARA miliki peruntukan mencukupi taja pelajar ke luar negara

TUMPAT, 8 Muharam 1444H, Sabtu –  Majlis Amanah Rakyat (MARA) mempunyai peruntukan mencukupi untuk terus menghantar pelajar tajaannya menyambung pengajian ke luar negara, kata Menteri Pembangunan Luar Bandar Datuk Seri Mahdzir Khalid.

Beliau berkata, justeru, agensi itu akan meneruskan program berkenaan biarpun dalam keadaan ekonomi yang tidak menentu ketika ini.

“Kerajaan akan terus menghantar pelajar-pelajar Malaysia (tajaan MARA) ke luar negara.

“Tiada tekanan (untuk menghentikan) kerana setiap tahun apabila nak buat bajet, dah letak siap-siap bajet untuk pendidikan jadi tak (perlu) susah hati,” katanya pada sidang media selepas menyempurnakan Program Bekwoh Keluarga Malaysia Rakyat Tumpat dan Agihan Zakat Felcra Bhd di Pantai Geting,  hari ini.

Turut hadir Pengerusi Felcra Berhad Datuk Ahmad Jazlan Yaakub.

Ketika ditanya bidang tumpuan untuk menghantar pelajar ke luar negara, Mahdzir berkata ia akan dipilih berdasarkan kesesuaian semasa.

“Hari ini orang bercakap pasal teknologi digital, perubahan iklim, tenaga lestari, kecerdasan buatan (AI), ini antara bidang yang diberi tumpuan selain bidang sedia ada seperti kejuruteraan dan aeroangkasa.

“Kita juga memilih universiti terkemuka yang berada dalam 50 ternama dunia, malah pelajar yang dihantar juga memiliki markah terbaik untuk ditempatkan di universiti-universiti terbaik ini,” katanya. – Bernama


Mandatori! Perlu tegas kuat kuasa bahasa Melayu di majlis rasmi

Oleh Zuhayati Yazid

BANGI, 27 Rabiulakhir 1443H, Khamis – Mewajibkan penggunaan bahasa Melayu dalam majlis-majlis rasmi perlu dikuat kuasa dengan lebih tegas dalam memperkasakannya yang semakin dipinggirkan.

Tokoh budaya, Prof Madya Dr Lim Swee Tin berpandangan, pekeliling rasmi perlu segera diedarkan bagi mewajibkan penggunaan bahasa Melayu di jabatan-jabatan kerajaan.

“Hari ini ramai anak muda lebih mengagungkan bahasa asing namun perkara itu tidak ada salahnya kerana itu adalah bahasa ilmu yang digunakan di pentas antarabangsa.

“Namun dalam masa sama, kita perlu kekalkan budaya ketimuran kita dengan menggunakan bahasa Melayu dalam penggunaan harian yang sememangnya hebat dan diagungkan oleh bangsa-bangsa asing yang tahu kehebatan bahasa ibunda kita.

“Ini penting supaya bahasa kebangsaan kita tidak ditinggalkan dan pupus sekiranya golongan muda tidak meminggirkan,” katanya ketika dihubungi Ismaweb.net, hari ini.

Beliau berkata demikian mengulas teguran Perdana Menteri, Datuk Seri Ismail Sabri Yaakob ke atas agensi kerajaan, swasta serta syarikat berkaitan kerajaan (GLC) yang dilihat kurang menggunakan bahasa Melayu.

Prof Swee Tin dalam masa sama melahirkan rasa kecewa apabila jabatan-jabatan kerajaan hari ini tidak serius memperkasakan bahasa Melayu yang merupakan jati diri orang Melayu itu sendiri.

“Saya pelik apabila mesyuarat di jabatan kerajaan diadakan dalam bahasa Inggeris sedangkan yang hadir semuanya adalah rakyat tempatan,” katanya.

Malah, katanya lagi, lebih menyedihkan ada generasi muda yang tidak tahu untuk berbahasa Melayu walaupun lahir di negara ini.

“Kalau kita lihat di Jepun, rakyat mereka terlalu agungkan bahasa ibunda sehingga mereka tidak malu untuk menggunakan bahasa Jepun di pentas antarabangsa,” ujarnya.

Justeru, beliau menggesakan rakyat Malaysia mencontohi budaya positif Jepun dalam mengembalikan kegemilangan bahasa Melayu di pentas dunia.

Malah, pejuang bahasa berbangsa Cina itu berpandangan, sudah tiba masanya diwujudkan pusat-pusat bahasa dalam memberi latihan dan kemahiran mempelajari bahasa Melayu untuk komunikasi dengan betul kepada semua.

“Kita memiliki banyak kepakaran terutama guru-guru dan mereka yang bersara yang boleh berkongsi kepakaran untuk mengajar bahasa Melayu dengan tepat.

“Bukan itu sahaja, warga asing yang membanjiri negara juga perlu diberi peluang sama untuk mempelajari bahasa Melayu dengan tepat,” ujarnya.


TH diselia BNM tindakan bahaya, bawa implikasi ekonomi umat Islam

BANGI, 6 Zulhijjah 1442H, Jumaat – Tindakan kerajaan meletakkan Lembaga Tabung Haji (TH) di bawah seliaan Bank Negara Malaysia (BNM) dianggap tidak wajar dan berbahaya.

Terdahulu, Kementerian Kewangan memaklumkan mesyuarat Jemaah Menteri bersetuju untuk menambah baik pengurusan dan operasi TH secara menyeluruh yang antara lain membabitkan cadangan dasar model baharu operasi TH dan semakan pindaan Akta Tabung Haji 1995.

Katanya, cadangan model baharu operasi TH itu akan diteliti secara bersama oleh Jabatan Perdana Menteri, Kementerian Kewangan, BNM dan TH.

Selain itu, katanya, Jemaah Menteri juga bersetuju dengan penyenaraian TH sebagai sebuah institusi kewangan Islam yang ditetapkan di bawah seksyen 223 Akta Perkhidmatan Kewangan Islam 2013 dan dikawal selia oleh BNM.

Biarpun cadangan itu nampak baik, tetapi jika dikaji secara teliti ianya membawa implikasi yang sangat besar kepada masa depan TH dan ekonomi umat Islam terutama orang Melayu, kata Pengerusi Pertubuhan Pembela-Pembela Islam (PEMBELA), Haji Aminuddin Yahaya.

Susulan persoalan yang timbul, beliau merayu kepada kerajaan untuk menolak cadangan ini jika benar-benar mementingkan nasib bangsa Melayu dan umat Islam.

“Kepada menteri agama, saya merayu agar mempertahankan institusi ini supaya kekal di bawah menteri agama, jika tidak saya bimbang sejarah akan melabelkan menteri agama sebagai seorang yang gagal mempertahankan institusi penting ekonomi umat Islam ini, suatu hari nanti.

“Saya memang menyokong langkah untuk melaksanakan Suruhanjaya Siasatan Diraja (RCI) terhadap Tabung Haji seperti mana yang diumumkan oleh kerajaan semalam, tetapi langkah meletakkan institusi ini di bawah Kementerian Kewangan adalah sesuatu yang tidak patut dan berbahaya,” katanya dalam kenyataan hari ini.

Berikut persoalan dibangkitkan PEMBELA berdasarkan kenyataan Kementerian Kewangan pada 15 Julai:

1. Apakah pindaan-pindaan yang akan dibuat terhadap Akta Tabung Haji 1995 itu?

2. Adakah pengurusan Tabung Haji tidak lagi mampu untuk mengurus tadbir Tabung Haji secara telus dan berintergriti? Jika benar, kenapa tidak diganti anggota Lembaga Pengarah yang sedia ada sahaja?

3. Bukankah Tabung Haji memang diaudit oleh Jabatan Audit Negara untuk memastikan perjalanan tabung berjalan dengan baik?

4. Apakah akan ada lagi pemberian hibah kepada pendeposit dengan kadar tinggi yang didapati sekarang ini atau apakah sekatan akan berlaku oleh Bank Negara kerana Tabung Haji akan tertakluk di bawah Seksyen 223 Akta Perkhidmatan Kewangan Islam 2013 seperti yang dinyatakan?

5. Tabung Haji ditubuhkan untuk umat Islam tetapi kita tahu bahawa di dalam Bank Negara Malaysia tidak semuanya orang Islam. Adakah akhirnya sebuah institusi Islam akan diurus tadbir oleh orang bukan Islam?

6. Bank Negara Malaysia adalah di bawah bidang kuasa Menteri Kewangan; bagaimana jika suatu hari nanti naik pula Menteri Kewangan yang bukan beragama Islam seperti yang pernah berlaku sebelum ini?

7. Apakah selepas ini Tabung Haji masih bebas untuk membuat pelaburan di dalam sektor hartanah, pertanian, perumahan dan sebagainya demi memperkukuhkan ekonomi umat Islam atau apakah akan disekat oleh Bank Negara Malaysia kerana pelbagai regulasi bank?

8. Tabung Haji adalah milik orang Islam dan untuk menjaga kepentingan ekonomi umat Islam. Adakah dengan meletakkan bawah Bank Negara Malaysia, perkara ini akan terjamin?


Sistem perubatan dalam keadaan genting, kerajaan perlu bertindak segera

BANGI, 13 Zulkaedah 1442H, Khamis – Surat terbuka Persatuan Perubatan Malaysia (MMA) kepada semua Ahli Parlimen dan kerajaan Malaysia menjelaskan kegusaran mendalam mereka terhadap sistem kesihatan negara, yang berisiko tumbang dan gagal jika tiada tindakan penambahbaikan diambil segera.

Antara perkara yang disuarakan adalah ketidakcukupan sumber manusia dan ruang pembangunan bagi sektor perkhidmatan awam.

Naib Presiden UMNO, Datuk Seri Mohamed Khaled Nordin berkata, ketidakcukupan ini sebenarnya telah lama wujud dan kini diburukkan lagi dengan kedatangan pandemik global COVID-19 yang menuntut hospital mengerahkan segenap tenaga yang mereka ada pada tahap maksimum.

“Sistem pengambilan doktor secara kontrak nyata tidak membantu. Era pandemik seperti sekarang sangat memerlukan lebih ramai doktor dan kakitangan perubatan.

“Sangat membimbangkan jika kerajaan tidak mampu menjamin perjawatan tetap kepada doktor-doktor kita, apatah lagi membantu perkembangan kerjaya perubatan mereka pada masa hadapan,” katanya dalam kenyataan hari ini.

Beliau turut menggesa kerajaan untuk tidak berdolak-dalik sebaliknya menerima hakikat bahawa sistem perubatan sedang dalam keadaan genting dan menuntut tindakan segera.

“Kerajaan tidak boleh menunggu sehingga keadaan sudah kritikal dan terlambat. Sekarang ini banyak hospital telah terpaksa mengubah susun atur dan kemudahan unit rawatan rapi (ICU) secara drastik. Para kakitangan pula sedang bekerja hampir tanpa rehat.

“Perkara ini menunjukkan yang kita perlu membina kemudahan yang lebih banyak di seluruh negara. Ini adalah isu kritikal dan tidak boleh dipandang ringan, apatah lagi dipolitikkan. Lihat sahaja negara China yang membina hospital besar hanya dalam beberapa hari.

“Kerajaan mesti mula melihat sumber yang kita ada untuk disalurkan secara strategik dan segara kepada sektor perubatan. Kita mesti bersedia bukan hanya kerana pandemik COVID-19. Tetapi kerana tuntutan keperluan perubatan sepanjang masa,” katanya.

Selain itu, beliau menggesa pengambilan lebih banyak kakitangan yang mencukupi disegerakan memandangkan sistem kesihatan bukan sekadar memerlukan lebih banyak katil dan peralatan, tetapi sumber manusia yang mampu mengendalikan semua itu dengan baik.

“Pada masa yang sama, imbuhan kepada sumber manusia kita mesti disemak. Mereka sedang kelesuan akibat terpaksa bekerja dalam tekanan. Perkara ini mesti disedari oleh kerajaan.

“Bukannya asyik bercakap untuk mengurangkan lagi elaun mereka. Yang demikian adalah sangat tidak bertanggungjawab dan tidak prihatin.

“Inilah masanya kerajaan memberikan imbuhan yang setimpal kepada kakitangan perubatan jika kita benar-benar menganggap mereka sebagai hero negara, dan bukannya pekerja kelas kedua,” katanya.

Dalam pada itu, Khaled berkata, beliau tidak pelik dengan tuntutan pihak MMA agar Pelan Pemulihan Negara menyandarkan strateginya pada data dan dapatan saintifik, kerana jika diperhalusi, pelan pemulihan tersebut tidak lebih dari sekadar menyenaraikan fasa dan tempoh masa.

“Tanpa memasukkan secara jelas apakah strategi dan pelan intervensi yang akan dilakukan. Malah tidak ada persediaan untuk berhadapan dengan sebarang situasi luar jangka.

“Justeru, kerajaan mesti mendengar pandangan MMA dan sektor perubatan. Menteri Kesihatan mesti memainkan peranan dan bersikap tegas. Keadaan yang berlaku di ICU Sungai Buloh tidak sama dengan realiti ICU di Batu Pahat. Jika pandangan dan saranan sektor perubatan tidak diendahkan, tidak mustahil pelan ini akan gagal.

“Sesungguhnya segala tuntutan dan penambahbaikan ini adalah kritikal dalam memastikan kemandirian serta kelangsungan negara kita. Kerajaan tidak boleh berdegil serta berkeras untuk melakukan semua perkara hanya mengikut kehendak dan pengetahuan terhad mereka,” katanya.


BERJASA gerakkan sukarelawan bantu mangsa banjir

Oleh Siti Hafidah Abd Ghaffar

BANGI, 15 Jamadilawal 1443H, Isnin – Ramai yang terjejas akibat kejadian banjir terutama sekitar Shah Alam dan Klang.

Rumah, barang peribadi serta perabot musnah ditenggelami air dan terpaksa dibersihkan kerana diselaputi lumpur, malah ada juga yang musnah.

Berikutan itu, Parti BERJASA bahagian Shah Alam menghantar sukarelawannya untuk membantu mangsa serta membersihkan kawasan sekitar yang terjejas.

Ketua Pemuda BERJASA Pusat, Ustaz Fahmi Bazlan berkata, seramai 50 sukarelawan turun padang bagi membersihkan Masjid Al-Ehsan di Seksyen 24 Shah Alam yang dinaiki air.

Katanya, sukarelawan terdiri daripada 30 orang Wira Watan BERJASA serta 20 lagi penduduk setempat.

“Alhamdulillah setelah lima jam kami berkampung di sini dan selesai bergotong-royong,” katanya kepada Ismaweb.net hari ini.

Mengulas lanjut, Ustaz Fahmi berkata, pasukan sukarelawan seterusnya akan memindahkan dan membawa keluar penduduk di Taman Sri Muda, Seksyen 25 Shah Alam yang terkandas akibat banjir sejak Sabtu.

Keadaan banjir di Lembah Klang terutama Selangor disifatkan luar jangka dengan kebanyakan kawasan dinaiki air menyebabkan jalan-jalan utama ditutup dan jumlah mangsa yang dipindahkan ke Pusat Pemindahan Sementara (PPS), bertambah.

Hujan berterusan kadang kala lebat selama dua hari di sekitar Lembah Klang menyebabkan ramai yang tidak bersedia dan terperangkap sama ada di kediaman mereka atau di dalam kenderaan di jalan-jalan utama yang dinaiki air.


Kurang pekerja antara punca bekalan telur ayam terganggu

SEREMBAN, 20 Rejab 1444H, Sabtu – Kementerian Pertanian dan Keterjaminan Makanan akan mengatasi masalah kekurangan pekerja yang menjadi antara faktor kekurangan bekalan telur ayam menjelang bulan Ramadan ini.

Menterinya, Datuk Seri Mohamad Sabu berkata, pihaknya bersama Kementerian Dalam Negeri (KDN) dan Kementerian Sumber Manusia sedang berusaha untuk menambahkan pekerja dalam sektor pertanian dan sektor yang lain bagi tujuan itu.

“Kementerian sedang mengatasinya (masalah bekalan telur ayam), memang setiap kali menjelang perayaan, pengunaan telur ayam lebih tinggi, masalah kekurangan telur ini juga dihadapi negara lain.

“Kebimbangan tetap ada, masuk sahaja Ramadan, penggunaan telur dan bahan yang lain akan meningkat, sebab itu kita kena bincang dengan pihak pengusaha supaya melipat gandakan pengeluaran daripada sekarang, itu kita harapkan.

“Kalau mereka tidak cukup pekerja kita cuba (atasi) dengan memberi laluan mudah untuk menambahkan pekerja, masalah utama pengusaha selain kenaikan harga makanan adalah kekurangan pekerja,” katanya kepada pemberita selepas merasmikan Persidangan Antarabangsa Palestin Kuala Lumpur (ICPKL) 2023 di sini hari ini.

Beliau berkata demikian bagi mengulas laporan media tempatan mengenai keluhan pengusaha kuih raya yang bimbang perniagaan mereka terjejas susulan kekurangan bekalan telur ayam menjelang musim perayaan Aidilfitri nanti.

Sementara itu, Mohamad berkata, kerajaan Malaysia akan terus menyokong dan bersuara dalam memperjuangkan hak rakyat Palestin.

Katanya, program tentang kesedaran memperjuangkan rakyat Palestin perlu diteruskan dan kini semakin banyak pertubuhan bukan kerajaan (NGO) dari negara Eropah memberikan sokongan kepada rakyat Palestin.

“Ahli Parlimen di Eropah juga berani mengecam sikap kerajaan mereka yang terus membantu kerajaan Israel yang membunuh rakyat Palestin setiap hari,” katanya.

Sementara itu, Penasihat ICPKL 2023 Dr Fauziah Mohd Hasan berkata 500 delegasi daripada 20 negara turut menyertai program hari ini yang bertemakan ‘The Caged Eye’, iaitu simbolik solidariti kepada penderitaan tahanan rakyat Palestin dikurung dalam penjara rejim Zionis.

Dr Fauziah berkata, 4,450 warga Palestin dipenjara oleh pihak rejim Zionis termasuk 160 kanak-kanak dan 32 wanita.-  Bernama


3,048 kes, 13 kluster baharu hari ini

KUALA LUMPUR, 12 Jamadilakhir 1442H, Isnin – Kes harian positif COVID-19 di negara ini mencatatkan sedikit penurunan hari ini, iaitu 3,048 kes berbanding 3,346 kes semalam dan 4,275 kes pada Sabtu, kata Ketua Pengarah Kesihatan Tan Sri Dr Noor Hisham Abdullah.

Beliau berkata, daripada jumlah kes positif baharu hari ini, lapan kes adalah kes import manakala selebihnya 3,040 adalah kes tempatan.

Dr Noor Hisham dalam kenyataannya mengenai perkembangan COVID-19 berkata, dengan kes baharu yang dicatatkan pada hari ini menjadikan jumlah kumulatif kes positif COVID-19 di negara kepada 186,849 kes.

Beliau berkata, kes sembuh COVID-19 yang direkodkan pada hari ini ialah 3,638 kes sekali gus mengatasi kes baharu.

Jumlah kematian yang dicatatkan pada hari ini ialah sebanyak 11 kes iaitu tiga di Sabah, masing-masing dua kes di Selangor dan Sarawak, masing-masing satu kes di Kelantan, Pahang, Perak dan Kuala Lumpur, katanya.

Dr Noor Hisham berkata, kes aktif COVID-19 dalam negara kini adalah sebanyak 41,076 kes dengan 261 kes dirawat di Unit Rawatan Rapi (ICU) dengan 101 daripadanya memerlukan bantuan pernafasan.

Beliau berkata, Selangor melaporkan kes harian baharu tertinggi pada hari ini iaitu sebanyak 1,035 kes diikuti Johor (529 kes) dan Sabah (348 kes).

Katanya, Kementerian Kesihatan mengenal pasti 13 kluster baharu hari ini, melibatkan lapan kluster berkaitan tempat kerja, tiga kluster komuniti dan dua kluster melibatkan kumpulan berisiko.

Dr Noor Hisham berkata dari jumlah keseluruhan lapan kluster baharu berkaitan tempat kerja, tiga dikesan di Selangor, dua di Johor dan masing-masing satu di Sabah, Kuala Lumpur dan Terengganu.

Bagi kluster komuniti pula, satu kluster dikenal pasti di Johor dan dua kluster lagi di Pahang, manakala bagi kluster kumpulan berisiko masing-masing satu kluster dikesan di Melaka dan Kelantan. – Bernama


Kenapa Saifuddin tak bantah kempen normalisasi LGBTQ!

BANGI, 4 Safar 1442H, Selasa – Pencabulan kedaulatan negara oleh golongan lesbian, gay, biseksual, transgender, queer (LGBTQ) semakin menjadi-jadi apabila berkempen menggunakan platform dalam talian dengan menggunakan tanda pagar #tetapbangga.

Presiden Kelab Mahasiswa BERJASA, Azrul Azham berkata, situasi yang berlaku hari ini iaitu usaha mereka mengatur strategi agenda normalisasi dalam minda anak muda kelihatan semakin berjaya.

Ini kerana, dakwanya, ia turut diangkat oleh politikus yang tidak bertanggungjawab dan pengecut dalam mempertahankan serta membebaskan watan ini daripada ideologi-ideologi sesat.

“Terbukti usaha ini disokong kuat oleh Kementerian Komunikasi dan Multimedia Malaysia (KKMM) setelah mereka mengiktiraf dan membenarkan bentuk trend ini diadakan di sosial media,” katanya dalam satu kenyataan, hari ini.

Azrul menegaskan, KKMM selaku pihak yang mempunyai kuasa dan menjadi benteng pertama negara memilih untuk menerima kehadiran trend songsang seolah membenarkan ideologi tersebut untuk diaplikasikan di negara berdaulat ini.

Walhal, katanya lagi, KKMM memainkan peranan penting dalam menyajikan apa jua berita dan informasi dalam mahupun luar negara.

“Saya menyeru kepada Datuk Saifuddin Abdullah agar meneliti kembali manfaat informasi dan segala bentuk trend sebelum diluluskan oleh KKMM.

“Pemimpin muslim berwibawa diperlukan untuk mengisi setiap penjuru aspek politik demi memacu negara ini berpandukan Perlembagaan yang selari dengan agama Islam.

“Jadikan isu ini sebagai hikmah untuk kita lebih berhati-hati dalam memilih pemimpin yang akan membentuk negara ini pada masa akan datang,” katanya.


Debat Anwar, Najib di MATIC

BANGI, 5 Syawal 1443H, Jumaat – Kompleks Penerangan Pelancongan Malaysia (MATIC) dipilih sebagai lokasi debat perdana antara ketua pembangkang, Datuk Seri Anwar Ibrahim dan bekas Perdana Menteri, Datuk Seri Najib Razak.

Dalam satu kenyataan dikeluarkan pejabat kedua-kedua pemimpin berkenaan hari ini, mereka memaklumkan lokasi baharu itu diputuskan hasil persetujuan kedua-dua pihak.

“Dengan ini dimaklumkan bahawa kedua-kedua pihak bersetuju untuk memilih MATIC sebagai lokasi penganjuran debat tersebut pada 12 Mei 2022, pada jam 9 malam.

“Debat perdana ini akan disiarkan secara langsung oleh media rasmi melalui saluran TV dan media sosial yang akan diumum kemudian.

“Kedua-dua pihak berharap Debat Perdana ini akan berlangsung dengan sempurna minggu hadapan,” katanya.

Sebelum ini, program debat berkenaan dijadual diadakan di Dewan Tunku Canselor Universiti Malaya (UM).

Bagaimanapun, Najib baru-baru ini memaklumkan UM tidak bersetuju dengan pilihan dewan, namun debat antaranya dan Anwar akan tetap diteruskan tetapi di lokasi lain.

Kedua-dua tokoh itu akan berdebat berhubung isu Sapura Energy Bhd (SEB) dan isu membabitkan hala tuju negara.


Tiada MCA, MIC dalam pentadbiran, kerajaan Perak akan bincangkan

IPOH, 7 Rabiulawal 1442H, Sabtu – Barisan Nasional (BN) Perak akan membawa isu ketiadaan wakil MCA dan MIC bagi mewakili suara kaum Cina dan India dalam pentadbiran kerajaan negeri Perak ke perhatian Menteri Besar Datuk Seri Ahmad Faizal Azumu.

Pengerusinya Datuk Saarani Mohamad berkata perkara itu akan dibangkitkan dalam majlis mesyuarat kerajaan negeri akan datang kerana kedua-dua parti itu merupakan komponen BN.

“Pada saya, apa yang ditimbulkan oleh MCA dan MIC itu adalah penilaian, rungutan atau rintihan yang mereka rasa patut disuarakan. Jadi, kerajaan negeri perlu memberi perhatian kepada suara-suara kumpulan seperti ini, kita tidak boleh menidakkan harapan dan perasaan mereka.

“(Sebagai kerajaan negeri) kita kena mendengar dan bersedia untuk melayani (permintaan atau pendapat) walaupun kita tahu kita tidak boleh memuaskan hati semua orang tetapi meminimumkan perasaan tidak puas hati itu perlu dilakukan,” katanya.

Saarani, yang juga Pengerusi Jawatankuasa Pembangunan Luar Bandar, Pembangunan Usahawan, Koperasi dan Hal Ehwal Pengguna negeri, berkata demikian kepada pemberita selepas menyampaikan penghargaan kepada sukarelawan dan kakitangan Jabatan Kemajuan Masyarakat (Kemas) yang berjaya menyiapkan peralatan perlindungan diri (PPE), di sini, hari ini.

Khamis lalu, Ketua Pemuda MCA Perak , Daniel Wa Wai How serta Ketua Pemuda MIC negeri, S. Jayaganes dalam satu kenyataan bersama mendakwa permintaan kedua-dua parti komponen BN itu untuk diberi peranan dalam pentadbiran kerajaan negeri belum diberi perhatian.

Perak mempunyai 59 kerusi Dewan Undangan Negeri (DUN) dan daripada jumlah itu, 33 membentuk kerajaan negeri terdiri daripada 25 daripada BN yang kesemuanya UMNO, Bersatu (5) dan PAS (3) manakala parti lain ialah DAP (16), Amanah (5), PKR (3) serta Gerakan dan Bebas masing-masing satu.

Mengenai program tersebut, Saarani berkata sebanyak 9,918 PPE dihasilkan oleh 130 kakitangan Kemas dan 54 sukarelawan terdiri daripada penduduk setempat dan pelajar Kemas di negeri ini. – Bernama


Malaysia rekod kadar pengangguran terendah sejak krisis COVID-19 pada Jun

KUALA LUMPUR, 11 Muharram 1444H, Selasa – Kadar pengangguran terus menunjukkan trend menurun kepada 3.8 peratus pada Jun 2022, terendah sejak pandemik COVID-19 melanda negara.

Menteri Di Jabatan Perdana Menteri (Ekonomi), Datuk Seri Mustapa Mohamed berkata, bilangan penganggur berkurang kepada 630,600 orang berbanding 3.9 peratus atau 637,700 orang pada bulan Mei 2022.

Memetik Statistik Tenaga Buruh Malaysia Jun 2022 yang diterbitkan oleh Jabatan Perangkaan Malaysia, Mustapa berkata, negara telah mencapai guna tenaga penuh sejak bulan April 2022 iaitu kadar pengangguran di bawah 4.0 peratus berdasarkan definisi yang ditetapkan oleh Organisation for Economic Co-operation and Development (OECD).

Justeru katanya, kedudukan tenaga buruh lebih stabil berikutan peningkatan dalam bilangan tenaga buruh dengan pertambahan 0.2 peratus kepada 16.57 juta orang berbanding 16.54 juta orang pada Mei 2022, dan menurutnya kadar penyertaan tenaga buruh (KPTB) bulan itu kekal pada 69.5 peratus.

“Pencapaian pasaran buruh pada Jun 2022 adalah selaras dengan aktiviti ekonomi semasa yang lebih kukuh susulan peralihan ke fasa endemik di seluruh negara. Permintaan terhadap buruh telah meningkat, sekali gus ini membuka lebih banyak peluang pekerjaan dalam pasaran,” katanya dalam kenyataan hari ini.

Mustapa berkata, beberapa petunjuk utama ekonomi juga menunjukkan prestasi menggalakkan, seperti jumlah pedagangan yang meningkat 43.4 peratus pada Jun 2022 kepada nilai tertinggi baharu RM270.4 bilion dengan eksport mencatat peningkatan 38.8 peratus kepada RM146.2 bilion.

Indeks Pengeluaran Perindustrian (IPP) pula berkembang 12.1 peratus pada Jun 2022, tertinggi sejak Mei 2021, dengan semua komponen mencatat pertumbuhan positif.

Di samping itu, menurutnya nilai jualan sektor pembuatan pada Jun 2022 meningkat 23.4 peratus, iaitu yang tertinggi sejak Mei 2021 dengan merekodkan nilai jualan RM153.5 bilion, dan pencapaian ini dipacu terutamanya oleh subsektor peralatan elektrik & elektronik yang meningkat 25.4 peratus.

Melihat kepada perkembangan ini, Mustapa yakin ekonomi negara akan terus berkembang tahun ini pada kadar yang disasarkan, iaitu di antara 5.3 peratus dan 6.3 peratus.

“Trend jangka panjang kadar pengangguran negara adalah di sekitar 3.4 peratus (purata bagi tempoh 2011-2021).

“Dengan mengambil kira pelbagai petunjuk ekonomi utama yang menggambarkan momentum pemulihan yang lebih baik dan jangkaan lebih banyak peluang pekerjaan akan diwujudkan, kadar pengangguran dijangka akan bergerak ke trend jangka panjang,” katanya. – Bernama


UNGA terima pakai resolusi provokasi terhadap kitab suci

GENEVA, 8 Muharram 1445H, Rabu – Perhimpunan Agung Pertubuhan Bangsa-Bangsa Bersatu (UNGA) menerima pakai resolusi pada Selasa yang mengecam semua tindakan keganasan terhadap kitab suci sebagai pelanggaran undang-undang antarabangsa.

Keputusan itu dibuat susulan beberapa siri pembakaran dan penghinaan terhadap al-Quran di negara-negara Eropah, termasuk di hadapan sebuah masjid di Sweden, yang mendapat kebenaran polis sehingga menimbulkan kemarahan antarabangsa.

Pemimpin dan ahli politik Islam menegaskan bahawa tindakan biadab dan provokasi seperti itu tidak dilindungi oleh undang-undang kebebasan bersuara.

Seramai 193 anggota perhimpunan agung menerima pakai resolusi yang digubal oleh Maghribi secara konsensus.

“Ia amat mendukacitakan semua tindakan keganasan terhadap individu berdasarkan agama atau kepercayaan mereka.

“Tindakan sedemikian yang ditujukan terhadap simbol agama mereka, kitab suci, rumah, perniagaan, harta benda, sekolah, pusat kebudayaan atau tempat ibadat, serta semua serangan ke atas dan di tempat keagamaan, tapak dan kuil yang melanggar undang-undang antarabangsa,” katanya.

Pada 12 Julai, Majlis Hak Asasi Manusia PBB yang berpangkalan di Geneva turut mengutuk serangan terhadap al-Quran baru-baru ini, walaupun negara-negara Barat mengundi menentang resolusi itu.

Resolusi itu menggesa kecaman terhadap serangan yang menyasarkan al-Quran dan menyifatkan ia sebagai tindakan kebencian agama.- Agensi

Erdogan turut menegaskan adalah penting bagi masyarakat antarabangsa, khususnya  Pertubuhan Bangsa-Bangsa Bersatu (PBB) untuk terbabit dalam isu Palestin.

“Menubuhkan negara Palestin yang merdeka dengan Baitulmaqdis Timur sebagai ibu kotanya, dalam sempadan 1967 berdasarkan parameter PBB, adalah penting untuk keamanan dan kestabilan seluruh wilayah kita,” tegasnya.

Perdana Menteri Israel, Benjamin Netanyahu, juga dijangka melawat Turkiye minggu ini, bagaimanapun perjalanan itu ditangguhkan selepas beliau menjalani pembedahan tidak dijadualkan pada hujung minggu.

Ankara sangat menyokong penyelesaian dua negara bagi konflik Israel-Palestin, termasuk penubuhan negara Palestin, dengan Baitulmaqdis Timur sebagai ibu kotanya. – Agensi


Op Merpati: 24 PATI ditahan bersama tekong tempatan

KUALA LUMPUR, 11 Zulkaedah 1441H, Jumaat – Pasukan Rejimen ke-61 Artileri Diraja (61 RAD) menahan 24 pendatang tanpa izin warga Indonesia selain seorang tekong warga tempatan dalam satu operasi di kawasan Tanjung Ayam,Sungai Rengit, Johor, malam tadi.

Markas Divisyen Ketiga Infantri Malaysia, Kem Terendak Melaka dalam kenyataan berkata kesemua ditahan ketika dalam perancangan pulang ke Indonesia semasa pasukan itu mengadakan rondaan keselamatan sekitar pukul 10.30 malam.

“Menerusi maklumat dari anggota petugas Polis Marin, Polis Diraja Malaysia (PDRM) berkenaan pergerakan mereka, kumpulan anggota 61 RAD diketuai Kapten Amirul Zubir Mohammad Naim telah bergegas ke tempat itu.

“Seramai 21 lelaki serta tiga wanita warga Indonesia telah ditahan ketika cuba balik ke negara asal bersama seorang tekong lelaki warga tempatan yang berperanan membawa mereka,” menurut kenyataan itu.

Sebuah kenderaan jenis Hyundai Starex dipercayai digunakan bagi membawa kesemua pendatang tanpa izin berkenaan turut dirampas dalam Op Merpati 1, di sektor Briged Ketujuh Infantri Malaysia (7 Briged) itu.

Kenyataan itu berkata kesemua tangkapan dibawa ke Balai Polis Bandar Penawar bagi tindakan susulan selain diarah menjalani pemeriksaan saringan COVID-19 di Klinik Kesihatan Bandar Penawar pada pagi ini. – Bernama


Kerajaan buat silap tak wajibkan kuarantin dari awal

Oleh Ainul Illia Meor Suzurudin

BANGI, 18 Safar 1442H, Selasa – Tindakan kerajaan tidak mewajibkan mana-mana individu yang pulang daripada Sabah menjalani kuarantin selama 14 hari, sebelum 27 September lalu adalah kesilapan, kerana ia antara punca jangkitan COVID-19 merebak di Semenanjung.

Pemerhati politik, Budiyanto Unggun berkata, kerajaan tidak mengambil pengajaran daripada kes kluster Pesakit Bawah Siasatan (PUI) Sivaganga yang mana pencetusnya hanya menjalankan Perintah Pengawasan dan Pemerhatian di Rumah (HSO) selepas pulang dari India, 13 Julai lalu.

Ekoran tidak perlu menjalani kuarantin di pusat kuarantin, individu berkenaan bertindak melanggar perintah dan seterusnya mengakibatkan sekurang-kurangnya 45 individu positif COVID-19 membabitkan kes di Kedah, Perlis dan Pulau Pinang.

Justeru, Budiyanto berkata, kerajaan bagaikan melakukan kesilapan kali kedua apabila bertegas tidak mewajibkan sebarang kuarantin pada mereka yang pulang dari Sabah dan juga yang berkempen Pilihan Raya Negeri (PRN) Sabah.

“Jika kerajaan buat keputusan untuk kuarantin wajib pada awal PRN diumumkan, pasti kes tidak akan setinggi yang dicatatkan hari ini.

“Rakyat minta kerajaan buat kuarantin wajib, menteri tak layan, masih lagi nak cuba meyakinkan rakyat bahawa keadaan terkawal.

“Ini selepas selesai keputusan PRN, keesokannya itu baru nak umum rakyat yang pulang dari Sabah wajib melakukan kuarantin kendiri. Seolah-olah nak biar habis PRN dahulu,” katanya ketika dihubungi Ismaweb.net, hari ini.

Mengulas lanjut, beliau berkata, keputusan kerajaan disifatkan sebagai mengecewakan rakyat kerana kes dari kawasan berisiko saban hari makin meningkat.

“Di Selangor sahaja, daripada 39 yang positif,  17 individu datang dari kawasan berisiko tinggi. Tidak mustahil Selangor nanti terpaksa melaksanakan Perintah Kawalan Pergerakan (PKP). Bahkan Perintah Kawalan Pergerakan Diketatkan (PKPD) jika kes lebih 41,” katanya.

Penularan COVID-19 dalam negara terus merekodkan angka tertinggi dengan 691 kes hari ini, menjadikan jumlah kumulatif keseluruhan penularan wabak itu sebanyak 13,504 kes dengan kebolehjangkitan meningkat kepada 2,936 kes.

Ketua Pengarah Kesihatan, Tan Sri Dr Noor Hisham Abdullah berkata, daripada 691 kes baharu dilaporkan itu, penularan tempatan merekodkan 688 kes, selebihnya tiga kes import.

Penularan COVID-19 dalam negara tertinggi direkodkan di Kedah (397 kes) diikuti Sabah (219 kes) dan Selangor (38 kes).

Sementara di negeri lain, antaranya Perak (8 kes), Negeri Sembilan (7 kes), Johor (6 kes), Kuala Lumpur (4 kes), Sarawak (3 kes), Pulau Pinang (3 kes), Terengganu (1 kes), Putrajaya (1 kes) dan Labuan (1 kes).


Suara tak didengar, NGO Islam tuntut tubuh majlis gabungan

Oleh Ainul Illia Meor Suzurudin

KUALA LUMPUR, 18 Zulhijjah 1441H, Sabtu – Bagi menyatupadukan pertubuhan-pertubuhan bukan kerajaan (NGO) Islam, PEMBELA menuntut kerajaan menubuhkan Majlis Gabungan Pertubuhan Islam Bukan Kerajaan (MGPBIK) bagi mengelolai semua NGO Islam seluruh Malaysia di bawah satu naungan.

“Hari ini kita tiada ayah. Kita bersuara dekat luar orang tak pandang.

“Jadi, kita harap gabungan ini akan dapat didengari oleh pihak kerajaan,” luah Pengerusi PEMBELA, Haji Aminuddin Yahaya ketika menyatakan tuntutan itu.

Serentak dengan tuntutan itu, beliau berkata, peruntukan dana untuk majlis itu sebanyak RM100 juta setahun juga diperlukan bagi menggerakkan usaha-usaha membantu kerajaan memperkasakan syiar Islam.

“NGO-NGO Islam juga mesti diberi ruang dalam media-media utama bagi menyampaikan kebenaran melalui penerangan dan penjelasan atas kekeliruan yang telah berlaku termasuk kecelaruan pemikiran pasca modenisme,” katanya dalam sidang media khas Tuntutan-tuntutan NGO Islam kepada Kerajaan Perikatan Nasional (PN) yang diadakan di Hotel Putra, di sini, hari ini.

Beliau berkata, alim ulama Ahli Sunnah Wal Jamaah (ASWJ) juga perlu diberikan kedudukan dalam pentadbiran negara sebagai satu badan untuk memainkan peranan semak dan imbang terhadap polisi-polisi kerajaan.

“Ia supaya polisi-polisi berkenaan menepati syara’ dan tidak diserapi oleh kefahaman liberalisme mahupun pluralisme hingga melanggar ajaran-ajaran Islam,” katanya.

Di samping itu, Haji Aminuddin juga mencadangkan supaya kerajaan pimpinan Tan Sri Muhyiddin Yassin menubuhkan Suruhanjaya Kedaulatan Agama Negara (SKAN) agar hal ehwal Islam tidak diganggu gugat dan tidak ditentukan oleh orang bukan Islam.

Bukan itu sahaja, PEMBELA turut berpandangan bahawa peranan Jabatan Perpaduan Negara dan Integrasi Nasional (JPNIN) dan Jawatankuasa Mempromosi Persefahaman dan Keharmonian Antara Penganut Agama (JKMPKA) perlu dikaji semula.

“Kerajaan harus memastikan keanggotaan di dalam kedua-dua komiti, jabatan dan jawatankuasa ini, majoritinya adalah orang Islam dan wakil dari ulama,” katanya.

Pada masa sama, beliau berkata, usaha mewujudkan Akta Harmoni Nasional juga perlu dihentikan kerana ia bercanggah dengan prinsip Islam.


Kertas siasatan kes kartel daging sudah diserah ke Pejabat Peguam Negara

JOHOR BAHRU, 1 Syaaban 1442H, Isnin – Suruhanjaya Pencegahan Rasuah Malaysia (SPRM) Negeri Johor sudah menyerahkan kertas siasatan berhubung kes kartel daging kepada Pejabat Peguam Negara dua minggu lepas.

Pengarahnya Datuk Azmi Alias berkata pihaknya sedang menunggu keputusan Pejabat Peguam Negara sebelum mengambil sebarang tindakan lanjut.

Bercakap kepada pemberita dalam sidang media selepas Majlis Pelancaran CD Anti Rasuah, di sini, hari ini beliau berkata sehingga kini 12 suspek ditahan bagi membantu siasatan berhubung kes itu, termasuk Pengarah Syarikat serta pegawai Jabatan Perkhidmatan Kuarantin dan Pemeriksaan Malaysia (Maqis).

Sementara itu, ketika diminta mengulas mengenai kes tawaran rasuah RM10 juta untuk lompat parti melibatkan Ahli Parlimen Sekijan Natrah Ismail, beliau berkata siasatan berhubung kes itu telah selesai dan keterangan saksi telah diambil.

“Siasatan pada peringkat awal telah selesai dan kertas siasatan telah diserahkan kepada Pejabat Peguam Negara. Empat saksi juga telah dirakam percakapan mereka termasuk Natrah,” katanya.

Pada 9 Mac, SPRM Johor membuka kertas siasatan bagi mengesahkan aduan berhubung tawaran rasuah RM10 juta melibatkan Natrah sebagaimana yang dilaporkan dalam Facebook Ops Johor berkenaan kes berkenaan. – Bernama


Khazanah lantik Pengarah Urusan baharu

KUALA LUMPUR, 18 Zulkaedah 1442H, Selasa – Khazanah Nasional Bhd telah melantik Datuk Amirul Feisal Wan Zahir sebagai Pengarah Urusannya, berkuat kuasa 16 Julai, 2021.

Dalam satu kenyataan hari ini, Khazanah berkata, Amirul bakal menggantikan Datuk Shahril Ridza Ridzuan yang akan melepaskan jawatan tersebut apabila kontrak beliau tamat kelak bagi menumpukan perhatian kepada usaha peribadi.

“Lembaga Pengarah Khazanah mengalu-alukan pelantikan Amirul dan yakin berdasarkan kepakaran dan pengalaman beliau, Khazanah akan terus maju dalam usaha menyampaikan mandat yang diberikan.

“Lembaga Pengarah turut menyampaikan penghargaan kepada Shahril atas jasa dan sumbangan beliau sepanjang berkhidmat sebagai pengarah urusan, terutamanya kejayaan beliau mengetuai pelaksanaan strategi yang telah menyaksikan Khazanah berada dalam kedudukan kukuh serta mampu mengharungi persekitaran yang serba mencabar akibat penularan pandemic Covid-19,” katanya.

Ia menambah Amirul adalah Ketua Pegawai Kewangan Kumpulan Malayan Banking Bhd dan sebelum itu menjawat jawatan Pengarah Urusan Kumpulan Chemical Company of Malaysia Bhd. -Bernama


Bom ambulans: WHO kesal, PBB gesa Israel hormat undang-undang antarabangsa

NEW YORK, 20 Rabiulakhir 1445H, Sabtu – Pertubuhan Kesihatan Sedunia (WHO) kesal dengan serangan pengganas Israel ke atas ambulans berhampiran sebuah hospital utama di Semenanjung Gaza, semalam.

Ketua WHO, Tedros Adhanom Ghebreyesus menegaskan, pesakit, pekerja dan kemudahan kesihatan serta ambulans mesti dilindungi setiap masa.

“Sangat terkejut dengan laporan serangan ke atas ambulans yang memindahkan pesakit berhampiran Hospital Al-Shifa di Gaza, yang membawa kepada kematian, kecederaan dan kerosakan,” katanya.

Susulan serangan itu, Tedros menggesa gencatan senjata segera dilaksanakan di Gaza.

Terdahulu, Kementerian Kesihatan Gaza melaporkan 13 rakyat Palestin syahid dan 26 yang lain cedera dalam pengeboman Israel yang menyasarkan ambulans di hadapan pintu utama Hospital Al-Shifa.

Sementara itu, Pertubuhan Bangsa-Bangsa Bersatu (PBB) turut mendesak rejim pengganas Israel menghormati sepenuhnya undang-undang antarabangsa.

Jurucakap PBB, Stephane Dujarric turut mengulangi amaran bahawa hospital tidak seharusnya menjadi sasaran dalam pertempuran.

“Kami terus menyeru untuk menghormati undang-undang antarabangsa, yang termasuk hospital tidak boleh digunakan dalam mana-mana bahagian pertempuran,” katanya.- Agensi


Qatar tolak normalisasi hubungan dengan Israel, Syria

DOHA, 1 Rejab 1443H, Khamis – Menteri Luar, Muhammad Bin Abdulrahman Al Thani menolak prospek Qatar menormalkan hubungan dengan negara penjajah Israel atau Syria.

Dalam temu bual bersama laman berita Axios, pegawai tertinggi Qatar menjelaskan, negara tersebut sebelum ini telah mengekalkan hubungan dengan Israel ‘apabila terdapat prospek perdamaian’ dengan Palestin.

Bagaimanapun katanya, Doha ‘putus harapan’ selepas perang 2008-2009 ke atas Gaza.

Beliau berkata, Qatar meneruskan ‘hubungan kerja’ untuk membantu rakyat Palestin, namun sukar untuk membayangkan menyertai Perjanjian Abraham ‘dengan ketiadaan komitmen sebenar kepada penyelesaian dua negara’.

Beberapa tahun belakangan ini, Qatar terbabit dengan negara pengganas Israel untuk menyampaikan bantuan ke Gaza.

Kerajaan Israel sebelum ini meluluskan pindahan dana Qatar membabitkan ratusan juta dolar kepada rakyat Palestin yang sangat memerlukan sebagai sebahagian daripada usaha untuk mengekalkan keamanan.

Berkenaan Syria, menteri itu berkata, keadaan yang menyebabkan penggantungan keahlian rejim Syria dalam Liga Arab tidak berubah.

Katanya, Presiden Syria, Bashar Al-Assad tidak sepatutnya diberi ganjaran atas serangan berterusan terhadap rakyatnya. – Agensi


Johor, Terengganu beralih ke Fasa Empat PPN

KUALA LUMPUR, 15 Rabiulawal 1443H, Jumaat – Negeri Johor dan Terengganu beralih ke Fasa Empat Pelan Pemulihan Negara (PPN) berkuat kuasa 25 Oktober (Isnin), menurut Perdana Menteri, Datuk Seri Ismail Sabri Yaakob.

Ismail Sabri berkata, peralihan tersebut mengambil kira penilaian risiko semasa yang dilaksanakan oleh Kementerian Kesihatan Malaysia (KKM) dan Majlis Keselamatan Negara (MKN).

“Prosedur operasi standard (SOP) bagi negeri-negeri yang memasuki Fasa 4 adalah sama dengan sebelum ini.

“Keterangan SOP terkini akan dikemaskini oleh MKN di laman sesawang rasmi www.mkn.gov.my,” katanya dalam satu kenyataan di sini hari ini.

Sementara itu, Ismail Sabri berkata, Jawatankuasa Khas Pengurusan Pandemik COVID-19 hari ini juga telah bersetuju kemudahan vaksinasi lengkap untuk golongan dewasa, turut diperluas kepada golongan remaja yang telah divaksin lengkap.

“Ini bermakna syarat vaksinasi lengkap bagi remaja berumur antara 12 hingga 17 tahun, akan dinyatakan dalam semua SOP,” katanya.

Bagaimanapun Perdana Menteri berkata, ia tidak akan dilaksanakan serta merta, sebaliknya pihak kerajaan akan menyelaraskan kemudahan-kemudahan berkaitan.

“Ia juga memberi golongan remaja ‘grace period’ selama tiga minggu atau sehingga pertengahan bulan November.

“Tempoh ini adalah bagi memastikan kira-kira 80 peratus remaja yang telah menerima dos pertama ketika ini, selesai divaksin lengkap,” katanya.

Dalam pada itu, Ismail Sabri berkata, kerajaan menyeru rakyat memanfaatkan kelonggaran-kelonggaran yang diberikan ini dengan penuh disiplin dan rasa tanggungjawab.

Tegasnya, kejayaan membawa negara keluar daripada pandemik ini, tidak hanya bergantung kepada usaha dan strategi kerajaan semata-mata.

Sebaliknya beliau berkata, ia juga sangat bergantung kepada tahap pematuhan masyarakat kepada SOP yang telah ditetapkan.

“Justeru, pakai pelitup muka, amalkan penjarakan fizikal dan sentiasa menjaga kebersihan dan keselamatan diri,” katanya. – Bernama


Keperluan perakuan SIRIM pada pelitup muka ditunda ke 1 Januari 2023

PUTRAJAYA, 6 Ramadan 1443H, Jumaat – Penguatkuasaan Perintah Perihal Dagangan (Perakuan dan Penandaan) Pelitup Muka Bukan Perubatan yang mengkehendaki pengilang dan pengimportnya membuat permohonan perakuan serta penandaan MS SIRIM ditangguhkan ke 1 Jan 2023.

Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata, penangguhan itu bukan kerana kerajaan membuat pusingan U  tetapi sensitif dan prihatin terhadap keresahan rakyat sekiranya ia mengakibatkan kenaikan harga.

“Penangguhan itu memberi ruang kepada industri dan rakyat membuat penyesuaian,” katanya kepada media selepas hadir majlis amanat bersama pihak industri sempena pewartaan dan penguatkuasaan Perintah Perihal Dagangan (Perakuan dan Penandaan) Pelitup Muka Bukan Perubatan dan Peranti Rokok Elektronik 2022, di sini.

Kementerian Perdagangan Dalam Negeri dan Hal Ehwal Pengguna (KPDNHEP) dalam satu kenyataan Selasa lepas memaklumkan Perintah Perihal Dagangan (Perakuan dan Penandaan) Pelitup Muka Bukan Perubatan 2022 di bawah Akta Perihal Dagangan 2011 diwartakan pada 5 April.

Menurut kenyataan KPDNHEP itu, perintah itu berkuat kuasa pada 4 Julai depan dengan pengilang dan pengimport pelitup muka bukan perubatan perlu membuat permohonan perakuan serta penandaan MS SIRIM daripada SIRIM QAS International Sdn Bhd.

Penandaan MS SIRIM perlu diletakkan pada kotak atau bungkusan yang mudah dilihat pengguna dan penandaan MS SIRIM itu menunjukkan ia telah mematuhi standard, berkualiti dan selamat digunakan.

Nanta memberi jaminan kepada pengguna bahawa harga pelitup muka bukan perubatan tidak akan dinaikkan kerana jaminan itu telah diberikan pihak industri, selain amaran juga diberikan kepada pihak industri supaya tidak menggunakan pewartaan berkenaan sebagai alasan untuk menaikkan harga

Beliau berkata, perbincangan dengan SIRIM QAS International pula agar caj kepada pemohon adalah rendah.

“Saya yakin pengilang dan pengimport tidak akan naik harga walaupun perlu membayar caj mendapatkan perakuan penandaan MS SIRIM. Saya berpandangan pengenaan caj yang munasabah oleh SIRIM  terhadap pengilang dan pengimport akan dapat memberi manfaat kepada semua pihak,” katanya.

Nanta berkata, sebelum pandemik COVID-19 melanda, Malaysia merupakan sebuah negara yang mengeksport pelitup muka dan keputusan pewartaan itu adalah untuk memastikan produk Malaysia berkualiti dan mempunyai standard keselamatan serta diterima oleh pengguna dunia.

Pewartaan itu juga bertujuan menjaga kesejahteraan dan melindungi kepentingan rakyat serta mengatasi isu lambakan pelitup muka bukan perubatan yang tidak berkualiti di pasaran tempatan, katanya.

Nanta juga menjelaskan tindakan terhadap pengilang dan pengimport jika berlaku ketidakpatuhan itu tiada kaitan dengan pengguna tetapi individu yang terlibat dalam perniagaan.

Mengenai penguatkuasaan di stesen minyak susulan pembukaan semula sempadan negara, Nanta berkata KPDNHEP mengambil maklum isu kereta dengan pendaftaran negara asing mengisi petrol RON95 yang merupakan barangan bersubsidi dan sedang merangka strategi untuk menangani masalah tersebut.

Bagi strategi jangka panjang, Nanta berkata anggota penguat kuasa perlu ditambah untuk memantau kerana tenaga anggota penguat kuasa  seramai 2,200 orang setakat ini adalah tidak mencukupi. – Bernama


China paksa wanita Uyghur buang rahim, gugur kandungan

ISTANBUL, 15 Muharram 1442H, Khamis – Kelahiran etnik Uyghur di China telah disekat dan dihadkan, dedah seorang doktor.

Doktor pakar sakit puan yang juga berasal dalam kalangan etnik Uyghur itu berkata, sepanjang berkhidmat dengan rejim China, beliau diarahkan untuk mengekang pertumbuhan penduduk etnik minoriti itu.

Memetik ITV News, doktor yang enggan namanya disiarkan berkata, sekurang-kurangnya 500 hingga 600 wanita Uyghur dipaksa untuk membuang rahim dan menggugurkan janin.

Lebih teruk, terdapat bayi masih bergerak ketika dibuang ke tempat pembuangan sampah.

Doktor yang kini bekerja di salon kecantikan di Istanbul itu kesal atas perbuatannya berkomplot dengan rejim China, selain berusaha memperbaiki kesilapan masa lampau.

Turki adalah tempat tinggal sekitar 50,000 etnik Uyghur yang melarikan diri dari China.

Dokumen rasmi China memperincikan anggaran bagi kawalan kelahiran dan pensterilan.

Kadar kelahiran di beberapa kawasan diduduki etnik Uyghur menurun sebanyak 60 peratus, manakala di seluruh China kejatuhannya lebih daripada empat peratus. – Agensi


COVID-19: Kes global kini melebihi 200 juta

NEW YORK, 26 Zulhijjah 1442H, Khamis – Kes COVID-19 di seluruh dunia kini melebihi 200 juta pada Rabu, menurut data Universiti Johns Hopkins.

Sehingga 3.21 petang waktu tempatan, jumlah kes mencecah 200,014,602, dengan 4,252,873 kematian dicatatkan seluruh dunia.

Menurut Xinhua, Amerika Syarikat merekodkan jumlah kes tertinggi dengan 35,292,721 dan 614,666 kematian, menyumbang kepada hampir 18 peratus kes global dan 15 peratus kematian.

India di tangga kedua dengan 31,769,132 kes diikuti Brazil 19,985,817 kes serta jumlah kematian kedua tertinggi di dunia iaitu 558,432.

Negara dengan jangkitan melebihi empat juta kes termasuk Rusia, Perancis, Britain, Turki, Argentina, Colombia, Sepanyol, Itali dan Iran.

Sementara negara yang melebihi 100,000 kematian pula ialah India, Mexico, Peru, Rusia, Britain, Itali, Colombia, Perancis , Argentina dan Indonesia.

Jumlah kes global mencecah 100 juta pada 26 Januari, telah meningkat dua kali ganda dalam tempoh enam bulan. – Bernama


Tegakkan makruf, tegah mungkar mesej teguran Asri Janggut

BANGI, 23 Zulhijjah 1441H, Khamis – Meskipun dakwaan umum pengasas Hot Burger, Mohd Asri Hamid atau Asri Janggut yang menjadi kontroversi baru-baru ini kurang tepat, namun maksud di dalam kata-katanya iaitu ‘orang yang tak jaga solat akan melakukan perkara mungkar’ adalah satu hakikat yang betul dalam Islam.

Ketua Pegawai Eksekutif IRIS Institute (IRIS), Syed Ahmad Israa’ Syed Ibrahim berpendapat, semua yang bertanggungjawab memimpin agensi-agensi keselamatan negara perlu mengambil ‘mesej’ sebenar daripada kenyataan Asri Janggut itu, walaupun ungkapannya agak terlebih.

“Lebih baik ucapkan terima kasih atas keprihatinannya dan sokong mesejnya, serta maafkan sahaja gaya tegurannya.

“Betul, yang saya dengar, zaman sekarang ini kesedaran agama dalam agensi keselamatan sudah lebih baik berbanding zaman dulu. Alhamdulillah.

“Walau bagaimanapun saya boleh faham sebab Asri Janggut berkata begitu. Sampai hari ini kita masih dengar ada kes rasuah dan tidak amanah di kalangan pegawai agensi keselamatan (termasuklah imigresen dan sebagainya),” katanya dalam satu kenyataan, hari ini.

Mengulas lanjut, Syed Ahmad Israa’ berkata, masalah pecah amanah akarnya adalah masalah takwa kepada Allah SWT.

“Menjaga takwa semua anggota agensi keselamatan perlu jadi satu prioriti penting dan mekanisme praktikalnya adalah memastikan semua anggota menjaga solat dengan sempurna, di tempat bertugas dan di rumah (ketika tidak bertugas),” katanya.

Pada masa sama, beliau berharap agar apa yang berlaku terhadap Mohd Asri setelah mengeluarkan kata-kata demikian tidak menyebabkan masyarakat takut untuk menegur kemungkaran.

“Jangan sampai dalam negara kita ini, orang takut hendak mengingatkan perkara yang makruf dan mungkar kerana takut dikecam semula oleh masyarakat dan pimpinan.

“Kalau itu berlaku maknanya negara ini tak lama lagi akan hancur sebagaimana dulu berlaku kepada Bani Israil, apabila mereka sudah hilang budaya menegakkan yang makruf dan menegah yang mungkar,” katanya.

Kenyataan yang dikeluarkan Mohd Asri baru-baru ini telah mengundang kontroversi terutamanya dalam kalangan anggota Polis Diraja Malaysia (PDRM) dan Angkatan Tentera Malaysia (ATM).

Ini berikut kenyataan Mohd Asri dalam video yang tular di media sosial: “Kebanyakan yang masuk jadi polis, jadi tentera ini tidak jaga solat. Terlalu mudah, cair, cepat. Hisap rokok, tak jaga sembahyang.

“Cuba tanya anggota polis, Subuh sembahyang tak? Bila last bawa isteri sembahyang Subuh? Pernah tak tanya anak apa itu syahadah? Bermakna sebenarnya segala kuncinya,” katanya dalam satu forum anjuran Persatuan Pengguna Islam Malaysia (PPIM).

Susulan itu, pihak polis membuka dua kertas siasatan terhadap beliau selepas menerima dua laporan berhubung kenyataannya yang dianggap menghina PDRM dan ATM.

Timbalan Pengarah (Siasatan/Perundangan) Jabatan Siasatan Jenayah (JSJ) Bukit Aman, Deputi Komisioner, Mior Faridalathrash Wahid ketika mengesahkan perkara itu berkata, siasatan dijalankan susulan laporan yang diterima pihaknya.

Mior Faridalathrash berkata, Mohd Asri akan dipanggil untuk diambil keterangannya dalam masa terdekat oleh Unit Siasatan Jenayah Terkelas (USJT) JSJ.


Ceroboh tanah: Kerajaan ‘double standard’ jika tak bertegas

Oleh Siti Hafidah Abd Ghaffar

BANGI, 13 Jamadilawal 1442H, Isnin – Operasi penguatkuasaan pengosongan tanah yang diceroboh untuk menanam pokok durian Musang King sekitar daerah Raub, Pahang oleh kerajaan negeri bukan suatu perkara baharu.

Jika dilihat daripada segi perundangan, sekiranya berlaku pencerobohan tanah milik kerajaan maka pihak berkuasa akan mengeluarkan notis pengosongan, dan jika ingkar tindakan merobohkan kawasan atau premis boleh diambil.

Namun yang menimbulkan persoalan adalah sama ada kerajaan akan menuntut ganti rugi semula terhadap tanah-tanah yang diteroka secara haram itu.

Ketua Kluster Tadbir Urus dan Integriti, Pusat Pengajian Kerajaan, Universiti Utara Malaysia (UUM), Prof Dr Ahmad Martadha Mohamed berkata, jarang didengari kerajaan menuntut ganti rugi semula terhadap tanah-tanah yang diteroka secara haram.

Ini kerana mungkin jika kerajaan berbuat sedemikian dibimbangi akan menimbulkan lebih banyak polemik di dalam masyarakat sendiri, katanya.

“Dan mungkin itu akan menimbulkan satu keadaan yang tidak selesa di antara masyarakat dengan kerajaan.

“Jadi bagi saya notis mengosongkan premis atau tanah itu merupakan satu tindakan yang biasa dibuat dan ia adalah selari dengan tindakan-tindakan kerajaan sebelum ini,” katanya ketika dihubungi Ismaweb.net, hari ini.

Ketika ditanya sama ada kerajaan negeri Pahang akan dikatakan ‘double standard’ sekiranya tidak mengambil tindakan tegas terhadap peneroka, Prof Ahmad Martadha yakin mungkin akan ada persepsi sedemikian.

“Kes di mana peneroka ataupun individu (menceroboh) dikenakan penjara dan denda memang ada dalam peruntukan tetapi bagi saya ini semua terletak kepada budi bicara kerajaan,” katanya.

Katanya lagi, dalam keadaan yang berlaku di Raub, untuk kerajaan mengambil tindakan mungkin akan menimbulkan lebih banyak polemik pada masa kelak terutamanya apabila ia melibatkan jumlah yang besar peneroka haram.

Bahkan beliau yakin jika diambil tindakan maka ia akan mencetuskan lebih banyak konflik.

“Melalui notis pengusiran dan apabila mahkamah sendiri menyetujui tindakan kerajaan maka ia secara tidak langsung memberikan satu kemenangan kepada kerajaan dan menyebabkan pihak peneroka-peneroka perlu akur.

“…dan apabila mahkamah menyebelahi kerajaan maka secara tidak langsung peneroka tidak lagi mempunyai apa-apa hak sama ada mereka ini ingin menuntut pampasan daripada kerajaan atau ingin meneruskan penerokaan di tanah-tanah walaupun secara haram,” katanya.


ANGKASA desak kerajaan tarik balik jaminan isu sekolah vernakular

BANGI, 6 Muharram 1442H, Selasa – Angkatan Pemuda-Pemudi BERJASA (ANGKASA) mendesak kerajaan Perikatan Nasional (PN) menarik semula jaminan mengekalkan sekolah vernakular, termasuk rancangan menambah pembinaannya.

Ketuanya, Hazwan Mohamad berkata, sudah tiba masa untuk kerajaan berhenti memisahkan bumbung pendidikan dengan pelbagai aliran, demi perpaduan dan masa depan negara.

Beliau berkata, ANGKASA kecewa dengan pelbagai jaminan yang diberikan kerajaan hari ini terhadap sekolah vernakular, termasuk menambah 10 buah lagi Sekolah Jenis Kebangsaan (SJK) Cina dan pemindahan enam lagi ke lokasi lebih besar.

“Dalam laporan akhbar menyatakan Presiden Dong Zong berkata, beliau telah diberi jaminan tentang perkara ini oleh Presiden MCA, Wee Ka Siong.

“Lebih mengecewakan lagi, ketika sidang Dewan Rakyat yang berlangsung hari ini, Menteri Perpaduan Negara, Datuk Halimah Sadiquee juga memberikan jaminan bahawa kerajaan tidak akan memansuhkan sekolah vernakular,” katanya.

Terdahulu, Halimah berkata, kerajaan tidak akan memansuhkan sekolah vernakular demi mewujudkan perpaduan dalam kalangan masyarakat.

Lebih mengejutkan, apabila kerajaan juga didakwa merancang menambah lagi sekolah vernakular sehingga mendapat pujian pertubuhan radikal Cina, Dong Zong.

Mengecam keputusan kerajaan itu, Hazwan menegaskan kewujudan sekolah vernakular – peninggalan penjajah – adalah antara faktor utama yang membantutkan usaha perpaduan nasional dalam kalangan masyarakat.

“Kumpulan sejarawan, ahli akademik, tokoh sosial dan NGO telah bersuara bahawa perlunya ada satu ketetapan berprinsip untuk sebuah sistem pendidikan yang beridentitikan watan Malaysia.

“Sekolah-sekolah tidak seharusnya dipisahkan dek kerana kita tidak mahu menerima bahawa bahasa pengantar yang diiktiraf sebagai bahasa kebangsaan negara,” katanya.

Justeru, beliau menyarankan kerajaan menubuhkan Suruhanjaya Siasatan Diraja (RCI) segera bagi menyiasat dan memuktamadkan isu itu, supaya tidak menjadi punca perpecahan kaum.

“ANGKASA juga memanggil kesemua parti komponen Melayu di dalam kerajaan seperti Ketua Pemuda UMNO, Dr Asyraf Wajdi, Ketua Pemuda PAS, Ir Khairil Nizam dan Ketua Pemuda Bersatu, Wan Ahmad Fayhsal untuk tidak berdiam diri sahaja dalam polemik yang akan merugikan survival perpaduan nasional ini.

“Hegemoni MCA dalam kerajaan hari ini telah menenggelamkan kesemua parti politik Melayu,” katanya.